Степанакерт шаҳри яқинидаги чегара назорат пунктида «Суратга олинмасин!» деб бақираётган Россия тинчликпарвар аскари, 2020 йил, 13 ноябр. (Александр НЕМЕНОВ/AFP)\nОЛМАОТА – Шу йил кузда олти ҳафта давомида Озарбайжоннинг Тоғли Қорабоғ ҳудуди ва Арманистонга қарши олиб борган уруши Туркия ва Россия қуроллари учун синов майдонига айланар экан, Россия курашни бой берди, дейди таҳлилчилар.\nДеярли тўлиқ этник арманлар яшовчи ва қўшни Арманистон қўлловидаги Тоғли Қорабоғ Россиянинг ҳаво мудофааси тизимларига таянди, Озарбайжон эса Туркия ва Исроилда ишлаб чиқарилган дронлардан фойдаланди.\nОзод Европа/Озодлик радиоси ва оммавий ахборот воситалари хабар берганидек, йил бошида Сурия ва Ливияда Россия ҳарбий техникасидан фойдаланиб, туркларнинг дронларидан талафот кўрган бошқа мижозлар каби бу урушда ҳам Тоғли Қорабоғ ва Арманистон мағлуб бўлган.\nЙил давомида Россия ҳарбий техникаси бир нечта жабҳада тор-мор бўлар экан, Кремлнинг ўтмишдаги «мисли кўрилмаган» ва «енгилмас» қуроллари билан мақтаниши ҳар қачонгидан ҳам пуч бўлиб кўринган.\n2017 йил охирида Россия Тожикистонга ЗУ-23 зенит қуролларини етказиб берган. 1960 йилда ишлаб чиқарилган бу ҳарбий техника замонавий самолётларга қарши ишончли ҳимоя бўла олмайди. (Россия мудофаа вазирлиги)\nРоссияда ишлаб чиқарилган ҳарбий транспорт воситаси, Олмаота яқинидаги Қаскелен дараси, июл. (Канат Алтинбаев)\nАрманистон ва Тоғли Қорабоғ қуролли кучлари асосан Россияда ишлаб чиқарилган ҳарбий техника ва қуроллар, жумладан С-300 зенит-ракета мажмуалари билан жиҳозланган. Бу тизим Россия оммавий ахборот воситаларида ҳаво ҳужумига қарши самарали восита сифатида қайд этилган.\nАрманистон Москва етакчилигидаги Евроосиёни қамраб олган ҳарбий блок – Коллектив хавфсизлик шартномаси ташкилоти (КХШТ) аъзосидир. Бу иттифоқ Россия, Беларус, Қозоғистон, Қирғизистон ва Тожикистонни ҳам ўз ичига олади.\nАрманистон КХШТга аъзолиги ва узоқ вақтдан бери Кремлга қарамлиги туфайли ўзининг зарарига Россия қуролларидан фойдаланишга мажбур бўлди.\n«Дрон қирувчилари» муваффақиятсизликка учради\n1994 йилда тугаган Тоғли Қорабоғдаги биринчи урушдан кейин Озарбайжон ўз нефт маблағларини ҳарбий соҳада Арманистондан ўзиш учун сарфлади. Озарбайжон Туркиядан фаол равишда қурол сотиб олди, бу йилги тўқнашувларда қўлланган «Bayraktar» дронлари шулар жумласидандир.\nБу дронлар Россиянинг С-300 тизимидан устунлигини яққол намойиш қилди. Эндиликда у Кремл даъво қилган технологик мўъжизага ўхшамай қолган.\n27 сентябрь куни бошланган тўқнашувнинг дастлабки уч кунида Озарбайжон қуролли кулари Арманистон ёки Тоғли Қорабоғнинг 130 та танки ёхуд бошқа зирҳли техникаси, 25 та ҳаво мудофааси тизими ва бошқа ҳарбий жиҳозларни йўқ қилган. Бу ҳақда Озарбайжон мудофаа вазирлиги расман баёнот берган.\nИкки ҳафта ўтиб, Баку Арманистон фойдаланаётган С-300 зенит тизимининг йўқ қилиниши акс этган видеолавҳани тарқатди. 9 ноябрь куни эса Озарбайжон томонидан амалга оширилган яна бир зарбада Россия ҳарбий техникасининг дурдонаси бўлмиш Тор-M2KM зенит-ракета тизими йўқ қилинди.\nОзарбайжон фойдаланган турк дронлари мунтазам равишда Россия ҳаво мудофааси тизимларини ҳамда уларга боғлиқ бўлган Арманистон ва Тоғли Қорабоғ аскарларини портлатган.\n«Видеодан кўриниб турибдики, Тор-М2КМ мажмуаси масофа яқин эканига қарамай, ўзи йўқ қилишга мослашган нишонларни (дронларни) пайқамаган», деб айтган таҳлилчилардан бири ҳарбий мавзуларни ёритувчи Avia.pro ахборот агентлигига.\n«Бу ҳолат қандай ва нима сабабдан юз бергани номаълум, аммо бу дунёдаги энг замонавий зенит-ракета мажмуаларидан бири бўлиб, айнан дронларга қарши кураш учун яратилган.»\nРоссиянинг замонавий ҳаво мудофаасини муҳокама қилган таҳлилчилар С-300нинг кейинги авлоди бўлган С-400 зенит-ракета тизимининг заифликларини қайд этганлар.\n«Туркия С-300га қарши кураша олишини кўрсатиб қўйди. С-400 мажмуаси С-300 асосида ишлаб чиқилгани инобатга олинса, Триумф (С-400) ҳам айнан шундай заифликларга эга эканлиги ҳақида хулоса қилиш мумкин ва бу факт Россиянинг мудофаа салоҳиятига жиддий путур етказади», дейди Avia.pro таҳлилчиси.\nМосква қуролларидан шубҳаланиш\nРоссия ҳарбий техникасининг камчиликлари кузатувчиларда Москванинг Марказий Осиё давлатларига етказиб бераётган қуроллари қийматига нисбатан шубҳа уйғотмоқда.\nВоқеа жойида бўлган аскарлардан бирининг айтишича, Қирғизистон ҳарбий кучлари ўзаро отишмаларга сабаб бўлган Тожикистон билан чегара низосида эскирган совет ҳарбий техникасидан фойдаланган (уларнинг айримлари 1690-1970 йилларда ишлаб чиқарилган).\n«Россия бизга ўзи ҳеч қачон ишлатмайдиган техникани юборяпти», деб айтган аноним қолишни истаган ҳарбий хизматчи. «Уларни жангда қўллаш эмас, балки утилизация қилиш керак.»\nФаровонроқ қўшни Қозоғистон эса ўз мудофаа техникасини замонга мос равишда янгилашга интилади, аммо Россия Қозоғистон ҳукуматидаги мансабдорлар ёрдамида ўз манфаатларини илгари сурмоқда.\nНатижа эса ўша-ўша: Марказий Осиё давлатлари эскирган техника билан қолмоқда.\nҚозоғистон ҳукумати Россиянинг эскирган 30 та БТР-80 зирҳли транспорт воситаларини сотиб олишга таъсир қилган армия мутасаддиларини тергов қилмоқда, деб ёзган эди январ ойида Олмаотанинг «Караван» газетаси ҳарбий мухбири Владимир Северний.\nУнинг айтишича, бу модел «совет муҳандислари томонидан 1950 йилларда ишлаб чиқарилган».\n«Россиянинг қуруқликдаги қўшинлари собиқ қўмондони, генерал-полковник Александр Постниковнинг ўзи ҳам очиқдан-очиқ бу моделнинг (БТР-80) «замонавий гибрид урушлар учун яроқсиз эканлигини» айтган бўлса, нима учун Қозоғистон ўз қуролли кучлари учун ўтган аср техникасини ғамлаши керак?», деб ёзган Северний.\nКремлнинг Марказий Осиё давлатларига ўтқазаётган эски қуроллари фавқулодда вазиятлар учун яроқсиз, дейди Киевдаги Армия, конверсия ва қуролсизланиш бўйича тадқиқотлар марказининг Осиё-Тинч океани ҳудуди бўйича раҳбари Юрий Пойта.\n«Бундай қуроллар кучсиз давлатларга ёки ноқонуний қуролланган гуруҳларга қарши чегараланган, ўртача интенсивликдаги жангларда озми-кўпми самара бериши мумкин», дейди у.\nҲозирги кунда эса «разведка, бошқариш ва нишонга олишда замонавий ускуналар, учувчисиз роботлаштирилган транспорт воситалари ва аниқ нишонга олувчи қуроллар» зарур, дейди у.\nМуаммо нима, нега эски нусхаларни сотиб оласизлар? Сиз уларни сотиб олмаяпсиз – уларни сизга Россия совға қиляпти. С300 ўз хусусиятларига кўра дронларга қарши курашиш учун мўлжалланмаган; моддий қисмдан хабардор бўлиш керак. Бу чумчуқларга қарши замбаракдан ўт очишга ўхшайди. Қорабоғда «Панцир»лар ишлатилмади. Қандай уришишни ҳам билиш керак; балалайка ва лаптилар билан ҳам дунё ерларининг олтидан бир қисмига эгалик қиляпмиз. ... 44 кун ичида 5000 кишининг ҳалок қилишди...\nРоссия дунёда тенги йўқ металлоломларини қандай сотаркин энди :))\nТуркия НАТО қуроллари билан Панцирларнинг совутларига зарба бериб ташлади. Бўлмағур С-300ларнинг расвоси чиқди. Россия қуроллари чириган металл қолдиқлари эканлигини ҳамма кўриб бўлди. (Руслар) балалайка ва лаптилар билан жанг қилгани яхшироқ))\nАжойиб гап бўлди.\nТанг алоқалар: Яккаланиб қолган Эрон Озарбайжонни қўрқитишга уринмоқда\nМинтақада тобора яккаланиб бораётган Теҳрон, афтидан ҳаракатга тушган ва бу сафар Баку билан чегарадаги ҳарбий машқлар сабаб кескинлик келтириб чиқармоқда.


Пайғамбар алайҳиссаломни тушда кўрай десангиз... | Azon.uz - Ахборот-таҳлилий портал\nБиз Расулуллоҳ соллаллоҳу алайҳи васалламни севишимизни даъво қиламиз. Бироқ суюкли пайғамбаримизга кунига неча марта салавот айтамиз?\nШайх Муҳаммад Ҳасаннинг айтишича, дарс тугагандан сўнг шогирдларидан бири унга мурожаат қилиб, шундай деган: "Эй шайх, онам менга: "Шайх Муҳаммад Ҳасанга айтинг, мен билан гаплашсин" деяпти”, деди. Мен унинг уйига бордим. Уй жуда оддий, лойдан қурилган экан. Шогирдимнинг онаси етмиш ёшдан ошган кампир эди. Мен унга: «Эй она, нима бўлди? Шикоятингиз борми? Мен шифокор билан бирга келдим", дедим. У жавоб берди: "Эй ўғлим, мен касалигимни ва нима даво бўлишини ҳам биламан". Кейин у: "Мана уч кундан бери Расулуллоҳ соллаллоҳу алайҳи васалламни тушимда кўрмаяпман", деди.\nШайх бу аёл ҳақида шундай деди: "У ўзининг барча сўзларида Расулуллоҳ соллаллоҳу алайҳи васалламни зикр қилишдан тўхтамади". Шунингдек, бу шайх яна бир воқеани ҳам эслаб ўтди:\n«Бир куни бир қиз олдимга келиб, тушида Пайғамбар-соллаллоҳу алайҳи васалламни кўрганини айтиб берди. Мен ундан ёшини сўрадим. У “ўн беш ёшда”, деб жавоб берди. Мен: "Кунига неча марта Расулуллоҳга салавот айтасан?" деб савол бердим. У: "Пайғамбаримиз алайҳиссаломга кунига ўн минг марта салом йўллайман", деди. Шайх: "Мен унинг олдида ўзимни ўта ҳақир деб билдим!" деди.\nЭй мусулмон биродарим, эй мусулмон опа-синглим, келинг ўзимизга савол берайлик: севимли пайғамбаримиз соллаллоҳу алайҳи васалламга кунига неча марта салавот айтамиз?\n“Аллоҳумма солли ъало саййидино Муҳаммадин ва ъало оли саййидино Муҳаммад”\nПайғамбар Муҳаммад соллаллоҳу алайҳи ва саллам туш Махсус таҳлил Илм салавот\n1466 21:00 24.03.2021


Қирғизистонлик чегарачиларни терроризмга қарши курашга ўргатиш бошланди\nҚирғизистон чегара хизмати вакилларини террорчилик ва экстремистик ташкилотларга ҳарбий қарши чоралар кўришга ўргатиш кампанияси бошланди. Бу ҳақдаги маълумот мамлакат жамоатчилик билан алоқалар бўлими департаменти томонидан эълон қилинди.\n"Чегара хизмати бўлимларига халқаро терроризм ва экстремистик ташкилотлар билан курашиш мақсадида профилактик чора-тадбирларни ташкил этиш борасида тушунтириш ишлари олиб борилмоқда", - дейилади маълумотда.\nЎқув машғулаотлари хавфли вазиятларда террорчиларни йўқ этишга қаратилган машғулотлар билан бойитилган. Шахсий таркиб билан ушбу машғулотларни мамлакат миллий хавфсизлик давлат қўмитаси мутахассислари ўтказмоқда.


Ўзбекистонда яширин иқтисодиёт улушини қисқартириш бўйича «Йўл харитаси» тасдиқланди\n07:24 / 29.06.2020\nВазирлар Маҳкамасининг 20.06.2020 йилдаги 394-сон қарори билан Ўзбекистон Республикасида яширин иқтисодиёт улушини қисқартириш чора-тадбирларини амалга ошириш бўйича «Йўл харитаси» тасдиқланди.\nУни амалга оширишнинг асосий йўналишлари белгиланди, деб ёзмоқда Norma.\n1. Хуфиёна айланмани қисқартиришга қаратилган бошқарувда таркибий ўзгаришларни амалга ошириш.\nДСҚ ва унинг ҳудудий бўлинмалари тузилмасида (тасдиқланган штат бирликлари доирасида) жисмоний шахсларнинг даромадларини декларация асосида солиққа тортиш, электрон савдони солиққа тортиш, яширин иқтисодиётни қисқартириш ва халқаро интеграция бўлимлари ташкил этилади. ДСҚга ҚҚСни ҳисобга олиш ва қайтариш тизимини такомиллаштириш вазифаси топширилди.\nДавлат статистика қўмитаси таркибида (тасдиқланган штат бирликлари доирасида) яширин иқтисодиётни, яширин ишсизликни баҳолаш ва ҳисобга олиш бўлимларини ташкил этиш режалаштирилмоқда.\n2. Иқтисодиёт соҳалари ва тармоқларида рақамли технологияларни кенг жорий этиш ва маркировкалаш.\nМазкур йўналишда тадбиркорлик субъектлари онлайн-НКМ билан қамраб олинади, маркировкаланадиган товарлар рўйхати босқичма-босқич кенгайтирилади.\nЯкка тартибдаги тадбиркорларнинг ноқонуний фаолиятини қисқартириш механизмларини, шунингдек электрон тижорат соҳасида фаолият юритадиган субъектларни аниқлаш ва солиққа тортиш механизмини ишлаб чиқиш назарда тутилган.\n«Case management system» асосида солиқ текширувлари самарадорлиги ва сифатини назорат қилиш тизими ташкил этилади.\n3. Иқтисодиётда нақд пулсиз ҳисоб-китоблар ҳажмини ошириш.\nМБга «Humo» ва «UzCard» тўлов тизимларини интеграциялаш вазифаси топширилди. QR-кодидан фойдаланган ҳолда амалга ошириладиган тўловлар сони оширилади, хўжалик юритувчи субъектларнинг В2В тўловлари узлуксиз ҳисоб-китобларни амалга ошириш тизимига ўтказилади.\nКўчмас мулк ва транспорт воситалари бўйича битимларни расмийлаштиришда замонавий банк хизматларидан фойдаланишни кенгайтириш назарда тутилган.\n4. Банк хизматларининг оммабоплигини ошириш.\nБунда «Истеъмол кредити тўғрисида»ги Қонунга истеъмол кредитларини тақдим этиш тартибини соддалаштирадиган ўзгартиришлар киритилади. Нобанк кредит ташкилотларини ривожлантириш назарда тутилган.\n5. Ташқи савдода яширин иқтисодиёт улушини сезиларли даражада қисқартириш.\n1 августга қадар Инвестициялар ва ташқи савдо вазирлиги ҳамда Давлат божхона қўмитаси томонидан ташқи савдода яширин иқтисодиётнинг ҳолати таҳлил қилинади ва Вазирлар Маҳкамасига уни қисқартириш бўйича таклифлар киритилади.\nҲужжат 20.06.2020 йилдан кучга кирди.\n«Ёшлар медиа холдинги» ташкил этилади\nЎзбекистонда Бўш турган объектлардан самарали фойдаланишни ташкил этиш маркази фаолият бошлайди


Ўйин учун мўлжалланган мониторларнинг оддий мониторлардан фарқи нимада? Бўш вақтингизда виртуал оламни қутқариш ёки марра чизиғини биринчи кесиб ўтиш мақсадида кескин бурилишлар ва олис масофаларни забт этишни хуш кўрсангиз, ўйин мониторларидан фойдаланишингиз муҳимми?\nМуҳимлиги аён! Сабаблари эса оддий!\nЗамонавий ўйинлар кун сайин мароқлироқ бўлиб бормоқда. Виртуал олам эса ҳар доимгиданда тўлиқроқ, унинг ҳар бир элементи аниқроқ тус олган. Ёрқин ранглар ва текис ҳаракатлар ниҳоятда бой ранглар билан биргаликда компютер ўйинлари ишқибозларининг жараёндан максимал таассуротлар олишлари ҳамда виртуал реалликка тўлиқ шўнғишларини таъминлайди.\nАммо ўйин саҳналаштирилган видеоларда қанчалик жозибадор кўринмасин, унинг сифатига компютер қурилмаларининг хусусиятлари ҳам катта таъсир ўтказади. Бугунги кунда эса компютер маҳсулдорлиги билан бир қаторда махсус ўйин мониторларининг аҳамияти ҳам юқори.\nУларни оддий мониторлар қаторидан ажратиб олиш қийинчилик туғдирмайди – илғор муҳандислик ғоялари натижасида вужудга келган кенг мониторлар одатда эгилган, футуристик корпус ҳамда ингичка, деярли кўз илғамас рамкага эга бўлиб, уларга созланувчан оёқлар ҳамда гарнитура ўрнатиш учун илгаклар бириктирилган бўлади. Бу каби дизайн ёрқин таассуротлар сари чорласа, эгилган экран сизни ҳақиқатда айни воқеалар марказига олиб боради.\nЎйин мониторларидаги ранглар бойлиги, ёруғлик ва тасвир бурчаклари ҳақиқатда юқори даражада ва барчаси айни маънода кўзларингизни қувонтиради. Экраннинг юқори аниқлиги эса энг майда деталларни ҳам кўриш имконини беради. Агарда ўйин жараёнида сиз учун ҳар бир сония ҳал қилувчи аҳамиятга эга бўлса мониторингизда тасвир янгиланиш частотаси ҳам жуда муҳим. Офис мониторларида ушбу частота одатда 60 Гц, ўйин мониторларида эса ҳаракатлар янада тезкор бўлиши учун бу кўрсаткич бир неча баробар юқори.\nЭнг тезкор, чаққон ва ғолиб бўлиш учун қайси мониторни танлаганингиз маъқул?\nЎзбекистон бозорида Samsung ўйин мониторларининг кенг танлови тақдим этилган. Улар замонавий мультимедиа технологиялари билан жиҳозланган бўлиб, ҳаракатлардаги хиралашишни камайтириш ҳамда ишлаш тезлигини ошириш эвазига ўйин жараёнини ақл бовар қилмас даражада ҳақиқатга яқин бўлишини таъминлайди. Квант нуқталар технологияси эса рангларни 125% да sRGB стандарти бўйича етказиб бериб, эгилган экран билан биргаликда фойдаланувчини виртуал саргузаштларнинг айни ўчоғига олиб боради.\nSamsung мониторларида энг асосийси – бу тасвирнинг юқори сифати. Илғор VA панель бутун экран бўйлаб ёруғликнинг тенг тақсимланишини ҳамда тўйинган қора ва оқ рангларни энг қоронғу ва ёрқин саҳналар учун 3000:1 контрастликда бўлишини таъминлайди. Квант нуқталар технологияси эса рангларнинг жозибадорлиги учун жавоб беради.\nМониторларнинг диагонали 19 дюймдан то 49 дюймгача бўлган ўлчамлари мавжуд. Энг катта ўлчамдаги монитор Odyssey G9 флагмани бўлиб, унда томонлар нисбати 32:9, эгилиш радиуси 1000R ва DQHD аниқлик 5120:1440 пикселга тенг. Одам кўзига қиёсланиб эгилган дисплей, мафтункор аниқлик ҳамда 240 Гц экран янгиланиш частотаси тасвирнинг ҳақиқий бўлишига ҳамда кўз учун қулай кўринишига ёрдам беради. Бундай имкониятлар ҳар қандай ўйин жараёнининг юқори даражада бўлишини таъминлайди.\nМурожаат учун телефон:+99899 949 99 19


ЎзА - Кутубхона қаерда бўлса? Ёхуд унинг кўзлари очиқ!\n09.02.2019 09:40 Чоп этиш версияси\nКутубхона қаерда бўлса? Ёхуд унинг кўзлари очиқ!\nҚуёш нур илинди. Қоронғилик чекиниб, шабнам тушган боғ ва хиёбонлар товланди. Бу ўйиндан завқланган масрур қушлар дарахт шохларига қўниб пайдар-пай чуғурлашди-да, шулар ичидан биттаси қанот силкиб, кўкка учди. Худди осмоннинг тубига етмоқчидек...\nОлмахон унга бир қараб қўйгач, ҳалиги қушнинг ҳаракатларга ҳавасланиб тик ўсган дарахт шохига тирмашиб, юқорига чиқа бошлади. У айри шохга етиб чарчадими, бирдан тўхтади-да, қушни кузатди. Узоқ тикилиб кўзлари толгач, аланглаганча қайрағочдан ерга тушди. У ёқдан-бу ёққа нимадир излаб зириллаб югургач нимадир топди, сўнгра фавворадан отилаётган томчиларга ҳайратланганнамо бир муддат қараб турди-да, шивирни пайқаб олислади.\n...Мустақиллик метросидан чиққач хаёл суриб кетиб борарканман, олмахон ҳайиқмай мен томонга пилдираб келди-ю, аллақандай маъсум тикилиб, кейин қўлидаги ёнғоқни тушириб қўйишдан қўрққандек уни маҳкам ушлаганча изига қайтди. Гўё менга йўл кўрсатмоқчидек ортига қарай-қарай йўлакдан кетаркан, қушлар “пир” этиб ҳар тарафга тарқалди. Бу ноодатий ўйиннинг сабабини билмоқчидек ўша томонга ўгирилдим. Қушлар аллақачон шохга қўниб, яна сайрашга чоғланди. Бепарво олдинга қадам ташлаган ҳам эдимки, ногаҳон “тиқ-тиқ” этган товуш қулоққа чалиниб сергакландим. Олмахон эса сада биқинидаги ковакка бошини суқиб “ҳа” дегунча яширинди.\nТахминимча, бирор қиз пошнасини тақиллатиб ортимдан келарди. У билан гурунглашиб кетармиз, деган ўйда қайрилдим.\nМинг таассуфки, бир киши ҳасса тутганча аллақаерга шошар, бирор мажлис ё йиғилишгами эртароқ етиш ниятида бамисоли учгудек шашти бор эди.\nУ тўрт-беш қадам босиб, илкис мункиди. Шошгандан кейин шу-да! Ҳасса қўлидан учди, у ниманидир қидириб, пайпаслади. Бошим ғувиллади: ёрдамга ошиқдим. Ана ҳассаси...\nҲассани топиб, қўлига тутдим. Суяниб тургач кийимларини қоқди-да, ҳассани қўлтиғига қистириб, кулди.\n— Сизни ҳам йўлдан қолдирдимми?\n— Қайтанга яхши, бир ўзим зерикардим.\nУ нимадан гап бошлашни билмай каловланаркан, андиша маънисини тушундим.\n— Эрталабдан, йўл бўлсин, оғайни?\n— Кутубхонага... — деди у дадил.\nҲазиллашаяптими?.. Қандай ўқийди? Тўғриси, бир лаҳзада бошимда минглаб тахмину саволлар туғилди. Лекин вазият суҳбатдошимнинг кўнглига тегиб кетмаслик даражасида эҳтиёткорлик, ўта ҳалимликни тақозо этарди.\n— Кечикмай деб, югуришингизга қараганда... Ишласангиз керак!\nТил тишлаб туролмадим.\n— Бўлмаса нега?\n— Кутубхонага нега боришади? — деди у ажабланганнамо.\nЧиндан, кутубхонага нега боришади? Савол шу қадар ўринсиз эдики, панд еганимни англаб, мум тишладим.\nҲаёжонданми ё ҳайратданми, ишқилиб, аллақандай туйғу таъсирида уни йўлакдан етакларканман, “Яқин ўртада кутубхона йўқ-ку!” деган ўй миямни чулғар, ҳар бир бинонинг пештоқига қарардим. Сўл томонимизда “Санъат галереяси” ва “Ёшлар ижодиёти маркази” чиқди.\nҲангома жонланиб, унинг исми Қудрат эканини, ёши мендан уч ёш катталигини билдим. Бир неча кун илгари келганида ҳасса ёрдамида манзилга зўрға етиб олгани, кейин кечгача ўша ерда китоб титкилаганини эшитиб, ўқиган китобларини сўрашга тушдим.\nҚудратдан қай китобни сўрамай “ўқиганман” деб жавоб берар, тўлқинланиб, ўша асарда келтирилган жумлалардан иқтибос келтирар, қайси метод — реализм, романтизм ё сентиментализм, сюрреализмми дарров изоҳларди.\n— Олдиндан узр, лекин бир савол мени қийнаяпти, — дея тутилиб гап бошладим. — Шунча китобни ўқиш...\nУ мулоҳазани дарров илғади.\n— Тушундим. Адабиётга ихлос қўйишимда... — у негадир тўхтаб чуқур нафас олди. — Домламизнинг ҳиссаси катта. У барчамизни йиғиб китоб ўқир, биз берилиб, завқланиб тинглардик-да, асарнинг бирор ўрни тўла англашилмаса, мутолаа битгач устоздан сўрардик.\n“Баҳор қайтмайди”, “Кўнгил озодадур”, “Чинор” ва “Ўзбек характери” сингари асарларни айнан ўша пайтларда устоздан эшитганман... Кейинчалик Брайль ёзувини ўргангач, ўзим ўқий бошладим. Ҳарфлар оламнинг чироғи. Ишонсангиз, барча нарсани тасаввур этишга уринаяпман. Одам қиёфаси, руҳияти, тоғ, дарё, табиатнинг кўриниши, меҳр-шафқатнинг улуғворлигию, муҳаббатнинг қудрати, ғурур, ор-номуснинг юксаклиги. Садоқат ва вафонинг қадри, Ватаннинг азизлиги.\n— Исмини хотирлайсизми, устозингизнинг? — деб сўрадим.\n— Йўқ, — деди Қудрат бош чайқаб. — Овозини эслаб қолганман, лекин боягидек адабий оқимлар, ёзувчиларнинг услуби, буюк асарларнинг янги адабий даврни бошлагани ва ўзига хос йўналиши тўғрисида кўп гапирарди. Масалан, адабиётда айсберг назарияси. Ким олиб кирганини биласизми?\n— Адабиётни яхши тушунмайман! — дедим хато гапириб қўйишдан қўрққандек. — Мени синашингиз ажабланарли...\n— Тасаввуримда анчагина эҳтиёткор одамга ўхшагандингиз! Мана исботи. Қадам ташлашингиздан маълум: етти эмас, етмиш ўйлаб гапираяпсиз. Бунинг яхши тарафи, кам хато қиласиз. Ортиқча мақтаб юборди, деб ўйламанг-у, бироқ сиз ҳам буларни билиб қўйсангиз, келажакда асқатади. Майли, бошқа соҳа кишиси бўлсангиз-да! Айсберг назарияси Эрнест Хемингуэйнинг кашфиёти. Айсбергнинг саккиздан бир қисми кўринади. Баъзи китобхонлар унинг бир қисмини, баъзилар эса саккиз қисмини ҳам кўради. Яъни, асл, синчков китобхон асар моҳиятини тўла англаши ва ёзувчининг мақсадини тушуниши мумкин.\nҚудратни эргаштирардим. Хаёлдан эса бояги илакишган “Кутубхона қаерда бўлса?” деган фикр ўтар, ишқилиб, бирор биладиган учраб қолсин-да, деб қўярдим, ичимда. Шу пайт иморат ёнидан қайрилиб, бир киши биз томонга келаверди, афтидан, қоровул ё миробга ўхшарди: қўлида ключ, сув сачраган кўйлаги ҳўл. Ундан сўраш учун оғиз жуфтлаган ҳам эдимки, ҳамроҳим енгил тортди.\n— Икки юз метрдан зиёд юрдик. Ўнгга қайрилган йўлак борми, ариқча ёнида?..\n— Ана, етай дедик... ҳозир сакраймиз.\n— Ўшандан тўғри юрамиз, ўнгга томон.\nАриқдан ҳатлаб одимладик. Қудратнинг қадами янада тезлашди. Уни кимдир кутиб тургандек олдинга ошиқди.\n— Яна шунча юрсак етамиз! Чап қўлдаги иморат.\n...Алишер Навоий кутубхонасининг лаби кенг мармар зина, чор-атрофи эса ям-яшил майсазор эди. Қуёш нурида у янаям кўркам, чиройли, сервиқор кўринар, кўз қамаштирарди.\nСукутдан зерикибми у гап қотди.\n— Брайль ёзувидаги асарларнинг аксарияти янги нашр. Ҳа, айтганча, Жалолиддин Румийни ўқигансиз-а?..\nЎқигансиз, алдаманг... “Учмоққа қанот йўқ вале учгаймен”. Кучли хоҳиш ҳар қандай ҳаракатларни жонлантириш қудратига эга.\nБиз ўнг тарафдан кириб бордик.\nКутубхонанинг чап биқинида икки киши гурунглашиб турарди.\nУларнинг суҳбати бизгача етгач, Қудрат ғўлдиради.\n— Ҳалиги киши қуш деганига, бир воқеа эсга тушди.\n— Шунчалик сирлими? — дедим қизиқиб.\n— Йўғ-эй! Бир туш кўрибман! Тушимда икки қуш бор эмиш. Улар тасодифан қудуққа тушиб кетишибди!\n— Қанақа қуш экан?\n— Қарға ва кабутар. Қарға у ердан чиқолмабди, кабутар эса қутулиб қолибди. Қизиқ-а, иккиси ҳам қуш-ку, лекин...\n— Унинг қаноти синганмикан? — дедим шошиб.\n— Баъзи қушлар тик, баъзилари қия, айланиб учармиш... Бири кўкка учди, бири қудуқни булғатди.\nУнинг маънили гапидан киши лаззатланар, яна гапиришини истаб, бутун вужуд қулоққа айланарди.\nУ кулиб кутубхонанинг мармар зинасидан юқорига кўтарилди.\n— Раҳмат! — деди Қудрат қўл силкиганча.\n— Сизга раҳмат! — дедим-у, негадир овоз чиқмади.\nИзимга қайтмоқчи эдим, негадир кўнглим оғринди. Ҳеч бир сабабсиз ўша ерга михландим. Узоқ остонада туриб қолдим.\nБу воқеага анча йиллар ўтган эса-да, ҳали-ҳануз хаёлимдан кўтарилмайди. Ҳар гал кутубхонага борсам, Қудрат ҳассасини тақиллатганча шу атрофда юргандек, кутубхонага кимнидир етаклаб келаётгандек туюлади.


ЕИ Ташқи ишлар вазирлари Қирғизистондаги ўзбеклар аҳволидан ташвишда\n20 октябр 2021, Тошкент вақти: 17:50\n26 июл куни Брюсселда Европа иттифоқи Ташқи ишлар вазирларининг навбатдаги йиғини бўлиб ўтди.\nМазкур йиғин якунида ЕИнинг Ташқи масалалар кенгаши Қирғизистон бўйича ўз хулосаларини эълон қилди.\n- Кенгаш Қирғизистон Конституциясига ўзгартишлар киритиш бўйича референдумнинг муваффақиятли ўтказилганини олқишлайди. Бу мамлакатда демократик институтлар фаолиятини ташкиллаштириш ҳамда қонун устиворлигини таъминлаш йўлида олдинда ташланган муҳим қадамдир. Кенгаш, шунингдек, Қирғизистон ҳукуматини кузда ўтказилиши режаланган парламент сайловлари арафасида ЕХҲТ томонидан килинган тавсияларни ҳаётга тадбиқ этишни бошлашга чақиради. ЕИ ушбу жараёнда Қирғизистон ҳукуматига ёрдам беришга ҳар доим тайёр¸ дейилади кенгаш хулосаси муқаддимасида.\nАйни пайтда¸ кенгашнинг кейинги хулосаларида Қирғизистон жанубидаги вазият¸ хусусан бу ерда ўзбеклар ҳақларининг поймол бўлаëтгани хусусида алоҳида ташвиш изҳор этилади.\nҚирғизистон ҳукуматини июн ойида мамлакат жанубида юзага чиққан миллий низо юзасидан мустақил текширув ўтказишга чақирган ЕИ Ташқи ишлар вазирлари¸ айни пайтда минтақага ЕХҲТ полиция маслаҳатчилари миссиясининг киритилиш истиқболини олқишлади.


Биродарлар, сизлар шундан хабарсиз қолишингизни истамайман: ота-боболаримизнинг ҳаммаси нурли булут остида кездилар ва ҳаммаси Қизил денгиздан ўтдилар.\nУларнинг ҳаммаси шундай булут остида кезиб ва денгиздан ўтиб, Мусо пайғамбар номидан сувга чўмиб имон келтиргандай бўлдилар.\nҲаммаси баравар руҳий озиқни едилар.\nҲаммаси баравар руҳий ичимликни ичдилар; улар орқаларидан келаётган руҳий қоятошдан сув ичдилар. У қоятош эса Масиҳ эди.\nЛекин Худо уларнинг кўпларидан рози бўлмади, улар саҳрода ҳалок бўлишди.\nУларнинг бошига тушган бу кўргиликлар биз улардай ёмон нафсга берилмаслигимиз учун бизга намуна бўлди.\nУларнинг баъзиларига ўхшаб, бутпараст бўлманглар. Улар ҳақида Тавротда* шундай ёзилган: “Халқ ейиш ва ичиш учун ўтирди, ўйнашмоққа турди”.\nЗинокорлик ҳам қилмайлик, чунки улардан баъзилари зинокорлик қилдилар ва бир кунда улардан йигирма уч минг киши нобуд бўлди.\nМасиҳни ҳам синов қилмайлик, чунки улардан баъзилари Худони синадилар ва илонлардан ҳалок бўлдилар.\nШикоятбозлик ҳам қилманглар, чунки улардан баъзилари шикоят қилдилар ва Қирувчи уларни уриб нобуд қилди.\nУлар бошдан кечирган бу ҳодисаларнинг ҳаммаси биз ибрат олишимиз учун содир бўлди, замонанинг охирига етишган бизлар учун насиҳат тариқасида ёзилган.\nШунинг учун, ўзининг мустаҳкамлигига ишонган киши йиқилмаслик учун эҳтиёт бўлсин.\nБошингизга оддий инсоний васвасадан бошқа васваса келмаган. Худо эса содиқдир, У кучингиздан ортиқ васвасага тушишингизга йўл қўймайди, лекин васваса билан бирга тоқат қилишингиз учун иложини ҳам беради.\nБинобарин, эй севикли биродарларим, бутпарастликдан қочинглар!\nМен сизларга ақли борлар деб хитоб қиляпман, гапимни ўзларингиз муҳокама қилинглар.\nБиз қутлуғ косани қутлар эканмиз, Масиҳнинг қонига алоқадор бўлмаймизми? Нонни синдирар эканмиз, Масиҳнинг баданига алоқадор бўлмаймизми?\nНон қандай битта бўлса, биз ҳам худди шундай кўплашиб битта баданни ташкил этамиз. Ахир, бурда-бурда бўлса-да, ҳаммамиз битта нонни бўлишамиз.\nҲозирги дунёвий Исроилга қаранглар: Худо шаънига келтириладиган* қурбонлик этларини егувчилар қурбонгоҳда иштирок этмайдиларми?\nМен нима демоқчиман ўзи? Бут бирон нарса ҳисобланадими? Ёки бутга бағишланган қурбонлик бирор аҳамият касб этадими?\nЙўқ, аммо мажусийлар қурбонлик бағишлаганда Худога эмас, жинларга бағишлайдилар. Сизлар эса жинлар билан алоқа қилишингизни истамайман.\nСизлар ҳам Раббимиз косасидан, ҳам жинлар косасидан ича олмайсизлар; ҳам Раббимиз дастурхонида, ҳам жинлар дастурхонида иштирок қила олмайсизлар.\nНаҳотки биз Раббимизнинг рашкини қўзғамоқчи бўлсак? Наҳотки биз Ундан кучли бўлсак?\nҲамма нарса менга жоиз экан, лекин ҳамма нарса фойдали эмас. Ҳамма нарса жоиз экан, лекин ҳамма нарса ибратли эмас.\nҲар ким ўзининг эмас, ўзганинг манфаатини кўзласин.\nВиждонингиз тинч бўлиши учун, бозорда сотиладиган ҳамма нарсани текширмасдан еяверинглар.\nЧунки “Худовандникидир ер юзи ва ундаги борлиқ жон”.\nАгар имонсизлардан бири сизларни чақирса ва боришга майл қилсангиз, виждонингиз тинч бўлиши учун, олдингизга қўйилган ҳар бир нарсани текширмасдан еяверинглар.\nМабодо у киши сизларга: “Бу бутга бағишланган қурбон гўшти”, – деб айтса, айтганнинг хотири учун ва виждон учун еманглар. [Зотан ер ва ундаги борлиқ жон Худовандникидир.]\nМен виждон деб ўзимнинг эмас, бошқа кишининг виждонини кўзда тутяпман. Нима учун бошқа кишининг виждони туфайли менинг эркинлигимга доғ тушар экан?\nАгар мен Худога шукрона айтиб овқатда иштирок этсам, нега миннатдорчилигим учун айбдор бўлар эканман?\nШундай қилиб, ейсизларми, ичасизларми, нимаики қилсангизлар, ҳамма нарсани Худони улуғлаш учун қилинглар.\nНа яҳудийларни, на юнонларни, на Худонинг жамоатини қоқинтирадиган бирон нарса қилманглар.\nМен ҳам ўз манфаатимни эмас, кўпларнинг манфаатини кўзлайман, улар нажот топсин деб, турли йўл билан ҳамманинг кўнглини топмоқчиман.


ЎзА - ФУТБОЛ: Уч ўйиндан иккитасини бошқарган ҳакамлар ҳакамликдан вақтинчаликка четлатилди\n10.07.2018 13:01 Чоп этиш версияси\nФУТБОЛ: Уч ўйиндан иккитасини бошқарган ҳакамлар ҳакамликдан вақтинчаликка четлатилди\nКеча, Pepsi Суперлиганинг 16-тур доирасидаги сўнгги уч ўйини ўтказилди. Унда мезбонларнинг битта ва меҳмонларнинг иккита ғалабаси кузатилди. Эътиборли жиҳати, уч ўйинни бошқарган уч ҳакамдан иккитаси ЎФА Ҳакамлар ва назоратчилар бошқармаси қарорига кўра номаълум муддатларга ҳакамликдан четлатилди.\n“Қизилқум”ни ўз майдонида қабул қилган “Бунёдкор” учрашув бошлангач саккиз дақиқа ўтиб ва учрашув якунига яна саккиз дақиқа қолганида киритилган голлар эвазига навоийликлар устидан ғалаба қозонди.\n“Қўқон-1912” ва “Сўғдиёна” жамоалари эса ўз мухлислари қаршисида тўп суришларига қарамай, очко йўқотишди. Қўқонликлар амалдаги чемпион “Локомотив”ни қабул қилишди. Садриддин Абдуллаевнинг узоқ масофадан, кучли зарба билан тепган тўпи дарвозага чиройли тарзда кирди. Шу тарзда ҳисоб очилди. Кўп ўтмай бош ҳакамнинг меҳмонлар дарвозасига белгилаган шубҳали пенальтисини Мурод Холмуҳаммедов бехато бажарди. Ваҳоланки, ўйин бошиданоқ қўқонликлар меҳмонлар ўйинчисига қўполлик ишлатгани учун белгиланган пенальтини "Локомотив" аъзолари амалга ошира олишмаганди. Учрашув тугашига саноқли дақиқалар қолганида эса пойтахтликларнинг етакчи вакили Сардор Рашидов икки ҳимоячи қуршовида бўлишига қарамай уларни алдаб, дарвозани нишонга олди.\n“Сўғдиёна” ҳам ўз майдонида “Металлург”дан енгилди. Зоҳид Абдуллаевнинг биринчи бўлим охирларида киритган голи ягоналигича қолди ва бекободликларнинг ғалабасини таъминлади.\nЎзбекистон Профессионал футбол лигаси матбуот хизматининг хабар беришича, Pepsi Суперлиганинг 16-тур ўйинларига тайин қилинган икки нафар ҳакам фаолиятидан четлаштирилди. “Сўғдиёна” - “Металлург” ўйинида ишлаган Азиз Асимов ҳамда “Қўқон-1912” - “Локомотив” учрашувини бошқариб борган Ильгиз Танташев Суперлига ҳамда Про-лига ўйинларига қўйилмайдиган бўлди. Аниқланишича, улар беллашувлар натижасига бевосита таъсир кўрсатувчи бир қанча хатоларга йўл қўйган. Баҳслар якунлангач, ҳар иккала ўйин назоратчилари ҳакамлар ҳаракатини паст баҳолаган ҳамда ўйинлар видеоёзувини кўриб чиқишни сўраб Ҳакамлар қўмитасига мурожаат қилган. Қўмита мазкур икки учрашувни таҳлил қилиб, Асимов ҳамда Танташевни номаълум муддатга сафдан чиқарган.\nЎзПФЛ матбуот хизмати яна шуни таъкидлайдики, ҳакам ва назоратчилар учун талаблар оширилган, шунингдек, ёш ҳакамлар етишиб чиқаётганидан келиб чиқиб, бу борада рақобат ўсиб бормоқда. Эндиликда ўз устида ишламаётган ёки ўйинларда жиддий хатоларга йўл қўяётган ҳакамларни алмаштириш учун имконият мавжуд. Фаолиятида танаффус юзага келаётган ҳакамлар ўз устида ишлашда давом этади. Улар ишига қайтиши учун синовлардан қайта ўтишига тўғри келади.\n16-тур. 9 июль.\n"ҚЎҚОН-1912" – "ЛОКОМОТИВ" - 1:2\nГоллар: Мурод Холмуҳаммедов (59-пен.) - Садриддин Абдуллаев (36), Сардор Рашидов (87).\n“СЎҒДИЁНА” – “МЕТАЛЛУРГ” - 0:1\nГол: Зоҳид Абдуллаев (41).\n“БУНЁДКОР” – “ҚИЗИЛҚУМ” - 2:0\nГоллар: Жавлон Иброҳимов (8-пен.), Филип Райевац (82).\n16-турдан кейин турнир жадвалини ҳамон “Пахтакор” жамоаси 33 очко билан бошқариб бормоқда. Иккинчи ўринда бораётган “Бунёдкор” жамоасида 29 очко бор, учинчидаги “Навбаҳор” эса “Бунёдкор”дан атиги бир очко ортда қолмоқда. Кейинги ўринлар “Локомотив” (25 очко), “Бухоро” (25 очко), “Металлург” (23 очко), “Насаф” (19 очко), “Қизилқум” (16 очко), “Қўқон-1912” (15 очко), АГМК (14 очко) жамоаларига тегишли. Мусобақа жадвалининг аутсайдерлари эса “Сўғдиёна” (12 очко) ҳамда “Нефтчи” (7 очко) жамоалари бўлиб туришибди.\nЧемпионат тўпурарлар карвонини хорижлик футболчилар бошқариб боришяпти. Исмоил Гонсалвеш (“Пахтакор”), Тиаго Безерра (“Пахтакор”) ва Элгужа Григалашвили (“Қизилқум”) ҳисобида 7 тадан тўп бор.


Олма дарахтларини парваришлаш – Сизга керак - бизда бор\nОлма мевалар ичида етакчи ўрин эгаллайди. Олмани аҳоли йил давомида севиб истеъмол қилади. Озик.-овқат саноатида олмадан ширинликлар, ҳар хил печеньелар тайёрлашда ишлатилади. Пишиб етилган мевасидан қоқи, сироп тайёрланади, кўчат етиштириш учун уруғ тайёрланади. Олма дарахтлари Республикамизнинг барча вилоятларида ҳам яхши ўсади ва мўл ҳосил бериш хусусиятига эга. Маданий олманинг эртаги, ўртаги ва кеч пишадиган навлари кенu тарқалган. Улар ҳар хил об-ҳаво ва тупроқ шароитига ҳам мослашиб ўсади ва узоқ йиллар ҳосил беради ва яшайди.\nЭкиш учун тавсия этиладиган олма навлари:\nСтаркримсон, Ренет Симиренко, Голден Делишес, Розмарин, Джонатан, Тошкент Боровинкаси,Фуджи, Гала, Гренни Смит, Салтанат, Пинк Леди ва ҳ.к.\nКўчатларни танлаб олиш.\nЭкиладиган кўчатлар саралаб танлаб олинади. Сифатли кўчатлар бўйи 1 метрдан кам бўлмаган 2-3 асосий шохга эга танасининг диаметри 1,5-2 см бўлган яхши илдизланган кўчатлар экишга тавсия этилади\nКўчат экиш учун ерни тайёрлаш.\nКўчатларни экишга тайёрлашда аввало, томорқа майдонида сувнинг юриши ҳисобга олиниб, ер яхши текисланади. Майдоннинг ҳар квадрат метрига 6–10 кг гўнг (чиринди), 200– 250 г фосфор, 100–120 г калий ва 150–200 г аммонийли азот ўғити солиниб, чуқур (25–30 см) ҳайдалади. Кўчатларни экиш муддати ва экиш схемаси. Олма кўчатлари пайвандтагларига қараб экиш схемалари турлича бўлади: кучли ўсувчи пайвандтагда – 6×5 м (суғориладиган бўз тупроқларда) ва 5×5 м (шағалли-64 қумли тупроқларда), ўрта бўйли пайвандтагда 5×4 м, паст бўйли пайвандтагда – 3×2,5 м (3 м –қаторлари орасидаги масофа, 2,5 м – кўчатлар орасидаги масофа).\nОлма кўчатларини экиш муддати кузда ноябрь ойида, эрта баҳорда эса февралнинг охири–март ойининг бошларига тўғри келади. Кўчат экиш учун чуқурлиги ва кенглиги 60×60 см бўлган чуқурчалар ковланади. Чуқур қазишда тупроқ устки қисмининг 20–25 см қатлами ўранинг бир томонига, қолган қисми иккинчи томонига олиб қўйилади. Ўрага 350–400 г фосфор, 30–40 г калий ўғити ҳамда 8–10 кг чириган гўнгни тупроқ билан аралаштириб солиб, кейин кўчат экилади. Кўчатни экишдан олдиндан тайёрлаб қўйилган шалтоққа (янги мол гўнги тупроқ билан 1:1 нисбатда аралаштирилади) илдиз қисмини ботириб олиш лозим. Кўчат ўрага тик ҳолда қўйилиб, тупроқ билан кўмилади. Кўчатни пайванд қилинган жойи тупроқдан 4–5 см юқорида қолиши керак.\nКўчат экилгандан сўнг ҳар бир чуқурга тўлатиб сув қуйилади. Шунда тупроқ зичланиб, ниҳол яхши кўкаради. Тупроқ чўккандан сўнг кўчат атрофига тупроқ солиб, тўлдирилади. Кўчатлар тупроқнинг намлигига қараб вақти- вақти билан суғориб турилади. Томорқа майдони 3 сотих бўлса, ушбу майдоннинг қуёш тушадиган шарқдан жанубга қараган томонга олманинг ўрта бўйли эртаки, ўртаки ва кечки навларидан 2–3 тупдан экиш тавсия қилинади. Томорқа майдони 6 сотих бўлса, ярмига сабзавот, қолган қисмига эса мевали дарахтлар, 10 сотих бўлганда сабзавот учун майдон қолдириб, қолган каттароқ қисмига мевали кўчатларни жойлаштириш мумкин.\nДарахтларга баҳорда ярусли (қаватли) қилиб шакл берилади. Бунда дарахтнинг биринчи қаватида 3–4 дона асосий шох қолдирилади, қолганлари қирқиб ташланади. Иккинчи қават шохлари асосий шохлардан 30–40 см, биринчи қават шохларидан 25–30 см масофада қолдирилади. Учинчи қават шохлари ҳам шу зайлда шакллантирилади. Шакл беришда шох-шаббаларнинг бир-бирига соя беришини олди олиниб, бир маромда сийраклаштирилади. Дарахт ҳосил қилмайдиган йилида буташ тизими қуйидагича амалга оширилади: шу йили ўсиб чиққан новдалар кучлироқ калталаштирилади, ҳалқасимон мева шохлари сийраклаштирилади, мураккаб ҳалқасимон шохлар калталаштирилади. Дарахтлар ҳосил берган йили новдалар 35–40 см ўсган эски шохларига тақаб қирқилади. Бир йиллик новдаларни қисқартириш ҳосил куртакларини кўпайишига олиб келади. Томорқадаги олма дарахтларига 300–350 г азотли, 250–300 г фосфорли ва 200–250 г калийли ўғитлар соф ҳолда солиниши тавсия қилинади. Ҳар 2–3 йилда ўртача 50–60 кг чириган гўнг солиш ҳосилдорликни оширади. Бўз тупроқларда олма дарахтлари ўсув даври мобайнида 4–6 марта, шағалли ерларда 10–12 маротаба суғорилади.\nОлма дарахтига зараркунандалардан олма қурти (мевахўр), мева канаси, бинафша ранг қалқондор, касалликлардан ун шудринг, калмараз (парша), монилиоз зарар келтиради. Бинафша ранг қалқондорга қарши эрта баҳорда куртаклар ёзилгунга қадар Каратэ 5% эм.к. пуркалади. Бундан ташқари, Перфекто 17,5% сус.к., Багира 20% эм.к. (10 сотих майдонга 15–20 мл) препаратлари билан ишлов берилади. Олма қуртига қарши Перфекто 17,5 % сус.к. (10 сотихга 15–20 мл) Каратэ 5 % эм.к. (100 л сувга 30–40 г) қўлланилганда яхши самара беради. Мева канасига қарши Перфекто 17,5 % сус.к. (10 сотихга 20–30 мл) пуркалади. Олманинг калмараз (парша), монилиоз касалликларига қарши Бордо суюқлигининг 3 фоизли (100 л сувга 3 кг мис купороси ва 3 кг сўндирилмаган оҳак) эритмаси сепилади. Касалликларга қарши тадбирлар дори воситалари куртаклар ёзилгунига қадар ўтказилади.\nОлмани пишиш муддати май ойининг охиридан бошланиб, октябрь ойининг бошларигача давом этади. Одатда, эртаки олмалар қисқа муддат сақланади, улар бир терим билан йиғиштириб олинади. Ўртаки ва кечки навларда бир неча марта терим ўтказилади. Ҳар бир олма нави ўзини пишиш даврида нав хусусиятларига хос рангга ва тусга киради. Буни ҳосилни теришда инобатга олиш керак. Ҳосилни йиғиштиришда мевани бир қўл билан оҳиста ушлаб, бош ва кўрсаткич бармоқ билан мева бандига зарар етказмасдан узиб олинади. Терилган мевалар яшикларга жойлаштирилади. Яшиклар омборда сақлашга қўйилиши мумкин.\nОлма дарахти 10 сотих томорқага 5х5 м схемада экиладиган бўлса 40 дона кўчат кетади. 40 дона кўчатимиз 3-4 йилдан сўнг ҳосилга кириб, 1 дона дарахтимиздан ўртача навига қараб 25 кг ҳосил олинадиган бўлса жами 1000 кг ҳосил олишимиз мумкин. 1000 кг олмамизни ўртача 8000 сўмдан сотадиган бўлсак 8000000 сўм даромад\nМеткалар: олма дарахтини парваришлашолма етиштириш\nИнтернетда пул ишлаш. Google AdSense #3


Жаҳон банки Ўзбекистон иқтисодиётининг 2016 йилги прогнозларини яхшилади » Ўзбекистон янгиликлари – Zamin.uz\nЖаҳон банки мутахассисларининг фикрига кўра, 2016 йилда Ўзбекистон иқтисодиёти 7.5 фоизга ўсиши мумкин. Бу 2015 йилги кўрсаткичдан бироз юқоридир. Бундай рақам банкнинг “Глобал иқтисодий истиқболлар” номли янги ҳисоботида келтирилди, деб хабар бермоқда Kun.uz нашри.\nЖаҳон банки жаҳон иқтисодиётининг 2016 йилги ўсиши прогнозларини 3.3 фоиздан 2.9 фоизга туширди. Бундай ўзгаришга асосий сабаб ривожланаётган давлатлардаги молиявий аҳволдир. Банк мутахассисларининг фикрича, Хитой иқтисодиётида ўсиш 2016 йилда 6.7 фоиздан ошмайди, Бразилияда бу кўрсаткич 2.5 фоизга тенг бўлади. Россияда ўсиш 0.7 фоизни ташкил қилади.\nЎзбекистонда эса ҳисобот даврида ўсиш 7.5 фоизни ташкил этади; бу ўтган сафарги прогноздан 0.6 фоизга кўпроқдир.\n2017 ва 2018 йилларда ўсиш ўртача 7.7 фоизга тенг бўлади.


Қурилаётган биноларнинг сифати истеъмолчиларни қониқтирадими? - Халқ сўзи\nҚурилаётган биноларнинг сифати истеъмолчиларни қониқтирадими?\n16:25 16 Июнь 2021 Жамият\nЎзбекистон истеъмолчилар ҳуқуқларини ҳимоя қилиш жамиятлари федерацияси ташаббуси билан аҳолининг мурожаатларини эътиборга олган ҳолда ҳудудларда қурилаётган қурилиш объектларидаги ҳолатлар жамоатчилик назорати тартибида ўрганиляпти.\nШу бўйича тегишли вазирлик ва ташкилотлар билан имзоланган Меморандум асосида Федерациянинг Навоий вилоят ҳудудий бирлашмаси раҳбарлигидаги Ишчи гуруҳ томонидан ушбу жараёнлар давом эттирилди.\nИшчи гуруҳ фаолияти давомида мавжуд қурилиш объектларининг қурилишига оид тегишли меъёрий ҳужжатларининг мавжудлиги, қурилиш объектларининг сифати ва техник регламентларга мослиги, бинокорлик материаллари ва қурилиш соҳасидаги буюмларнинг сертификатланганлик ҳолати, муҳофаза этиладиган табиий ҳудудларни сақлаш талабларига риоя этилганлиги, ногиронларнинг объектларидан монеликсиз фойдаланишлари учун шароитлар яратилганлиги каби жиҳатларга асосий эътибор қаратилмоқда.\nАтроф муҳит ва экологик хавфсизлик талаблари, шунингдек, санитария нормаларига ҳамда қоидаларига риоя этилганлигининг мослиги каби жиҳатлар ҳам мутахассислар эътиборидан четда қолмаяпти.\nКармана туман Алишер Навоий номидаги маҳалла ҳудудида «Осиё югра» хусусий корхонаси томонидан 5 қаватли 66 хонадонга мўлжалланган турар жой биноси қурилиши олиб борилмоқда.\nЎрганишлар жараёнида қурилишда ишлатиладиган цемент, ғишт ва бошқа қурилиш маҳсулотларининг аксарияти учун махсус сертификат қоғозлари мавжуд эмаслиги кузатилди.\nБинонинг биринчи қаватида ҳаво тортгич шахталари проектда кўрсатилган бўлишига қарамасдан бинода мавжуд эмас.\nХавфсизлик талабларидан келиб чиққан ҳолда қурилиш атрофи тўлиқ ўралмаганлиги, ишчиларнинг бирортаси ҳам махсус кийим ва бош кийим (каска)да эмаслиги кузатилди.\nҚурилишда ишловчилар учун етарлича шарт шароитлар яратилмаган. Уларнинг ётиб-туришлари, дам олишлари, ювинишлари учун мутлақо шароит мавжуд эмас. Овқат пишириш учун қўл бола печлардан ҳам фойдаланиб келинмоқда.\nСамарқандда 10 кунда 8 киши ис газидан заҳарланиб, вафот этди


Фото: iPad ликопча сифатида ишлатилди\n23:08 / 01.01.2017\nТрюфел қўзиқоринли "Ит олтин қидириб" ("A Dog in Search of Gold") таоми қўлда ясалган махсус қутичада тортиқ қилинади. Қутичанинг таги шаффоф бўлиб, унинг остида трюфелларни ит ёрдамида қидириш тасвирланган видео намойиш қилинадиган айпад жойлашган.\nТаом 220 доллар туради. Ресторан ошпазининг айтишича, у 20 йил давомида Сан-Францискода технологик тараққиётни кузатган ва гастрономияни технологиялар билан бирлаштиришга қарор қилган. Унинг концепциясида таълим элементи ҳам мавжуд, чунки рестораннинг ҳамма меҳмонлари ҳам трюфелларни ит ёрдамида териш мумкинлигини билмайдилар.\nQuince дастурхонни безаш учун iPad’дан фойдаланувчи ягона ресторан эмас. 2015 йилда овқатни ҳеч қандай ҳимоя сиртига эга бўлмаган гаджетларда тортадиган ресторан ҳақида маълум қилганди.\niPad Quince ликопча трюфел\nApple ҳамёнбоп iPad ишлаб чиқаради\nҚадимий ликопча 27 млн долларга сотилди


Ўзбекистонда деҳқончилик учун 1 гектаргача ер ижарага берилади – Kommers.uz\nИқтисодиёт\t7:30 | 25.11.21\nЎзбекистонда деҳқончилик учун 1 гектаргача ер ижарага берилади\nПрезидент қарори билан деҳқончиликни қўллаб-қувватлашга 100 млн долларлик кредитлар ажратилади\nПрезидентнинг 23 ноябрдаги «Мева-сабзавотчилик ва узумчиликда оилавий тадбиркорликни ривожлантириш, қишлоқ хўжалиги ишлаб чиқаришида деҳқон хўжаликларининг улушини ошириш чора-тадбирлари тўғрисида»ги қарори қабул қилинди. Бу ҳақда Адлия вазирлигининг Huquqiy axborot канали хабар берди.\nМаълум қилинишича, қарор билан фермерлар ва кластерларнинг паст ҳосилли пахта ва ғалладан қисқартирилган 200 минг гектар экин майдони 2022–2025 йилларда захирага қайтарилади. Захирага қайтарилган ерлар сабзавотчилик, полиз, дуккакли, мойли экинлар, картошка учун фуқароларга 0,10 гектардан 1 гектаргача электрон танлов орқали ижарага берилади.\nТаъкидланишича, ижарага беришда деҳқончиликда яхши натижаларга эришган, мутахассисликка эга, «дафтар»ларга киритилган эҳтиёжманд оилаларга устунлик берилади. Шунингдек, 100 миллион доллар пул банкларга миллий валютада 3 йил имтиёзли давр билан 10 йилга 10 фоиз ставкада жойлаштирилади.\nҚайд этилишича, кредитлар деҳқон ва фермерларга 100 миллион сўмгача 14 фоиз ставкада берилади. Шунингдек, кредитлар кичик интенсив боғ ва узумчиликка 3 йилгача имтиёзли давр билан 7 йилгача; полиз, дуккакли, мойли экинлар, картошка ва сабзавотчиликка 3 ойгача имтиёзли давр билан 2 йилгача ажратилади. Кредитлар янги жорий этилаётган ҳоким ёрдамчилари ёзма тавсиясига асосан берилади.\nАввалроқ Шавкат Мирзиёев мева-сабзавот экспорти 5 миллиард долларга етказилишини айтгани хабар қилинганди. Шунингдек, Ўзбекистонда қишлоқ хўжалигини қўллаб-қувватлаш учун 100 миллион доллар ажратилиши ҳақида хабар берилди.


Ширкнинг қисмлари » Категориялар » Барча мавзулар » Саҳифа : 1\nИсломда шумланиш ҳукми\nЁзувчи : Абдураҳмон ибн Ҳасан Оли Шайх Таржима : Абу Абдуллоҳ Шоший Таҳрир : Абу Муҳаммад Али Бухорий\nУшбу мақола "Тавҳид китоби"га ёзилган мўътабар шарҳ бўлмиш "Фатҳул мажид" китобининг шумланиш ҳақидаги бўлими бўлиб, унда шумланишнинг ҳукми, турлари, касаллик юқиши ҳақида, сафар ойидан шумланиш, бадгумонлик билан яхшиликка йўйиш орасидаги фарқ ҳақида сўз юритилади.\nОллоҳдан бошқага дуо қилиш ботилдир\nУшбу видео лавҳада Оллоҳдан бошқага дуо қилиш, ўликларни ва қабрларни улуғлашнинг ҳаромлиги ҳақида Оллоҳ таолонинг каломидан далиллар келтириб баён қилинган.\nШумланиш ҳақидаги ҳадис шарҳи\nУшбу дарс қуйидаги мавзуларни ўз ичига олади – Касаллик юқиши ва шумланишнинг йўқ эканлиги ҳақидаги ҳадис шарҳи; – Аёл киши қабристонга бориши мумкинми?;\nУшбу дарсда шайх тумор тақишнинг ҳукмини баён қилиб берадилар\nУшбу дарсда шайх шумланиш гуноҳи кабира эканлигини баён қилиб берадилар\nОллоҳ таолодан ўзгага назр қилиш\nУшбу дарсда шайх иймон асосларига зид бўлган амаллардан бири Оллоҳ таолодан ўзгага назр қилиш катта кечирилмас гуноҳ-ширк эканлигини баён қилиб беради\nОллоҳдан ўзга номига қурбонлик қилиш\nУшбу дарсда шайх иймон асосларига зид бўлган амаллардан бири Оллоҳ таолодан бошқага атаб қон чиқариш катта кечирилмас гуноҳ-ширк эканлигини баён қилиб беради\n20-дарс. Жоҳилият даврдаги ширк келтирилган нарсалар. Жоҳилларнинг ширк келтиришларидаги баъзи сабаблар\nУшбу дарсда қуйидаги мавзуларда суҳбат қилинган: -Жоҳилият давридаги ширк қилинган нарсалар;(Ой,юлдузлар,уларга аталган хайкаллар вхк рамзлар) -Жоҳилларнинг ширк келтирганликларидаги баъзи сабаблар; -Ер юзида ўша пайтларда ширк амалининг ёйилиб кетганлиги, ва бунда ширкдан соғлом қолган кишилар (Ханифлар); -Аллох субҳанаҳу ва таолонинг инсониятга юборган пайғамбарлари, -набийлар томонидан давомли равишда ширк амалларидан қайтарганлиги; -Жоҳилият даврида туяларни бутларга қурбон қилинганлиги\nMP3 24 / 1 / 1429 , 2/2/2008\nКатта ва кичик ширк тафсилотлари\nИймон дарсларининг ушбу бўлимида энг катта гуноҳ ҳисобланган ширкнинг икки тури: катта ва кичик ширк ҳақида сўз боради.\nКатта ва кичик ширкнинг турлари\nШирк бу диннинг асосига ларза берадиган амаллардан бўлиб у икки турлик бўлади катта ва кичик Устоз Абдували Қори домла ушбу марўзада ширкнинг иккала қисмини баён қилиб, унга алоқадор масалаларни баён қиладилар


Садриддин Абдуллаев “Локомотив”нинг Дубайдаги йиғинида қатнашади » Скачать музыку бесплатно новинки музыки 2016-2017\nСадриддин Абдуллаев “Локомотив”нинг Дубайдаги йиғинида қатнашади\nКомментариев: 0 Просмотров: 915 Дата: 8-01-2016, 23:30 Биласиз, ҳамюртларимиз Фарҳод Тожиев ва Садриддин Абдуллаев ортда қолган мавсумни Малайзияда ўтказишди. “Т-Тим” клуби билан шартнома муддати якунига етгач ҳар икки футболчи ҳам юртимизга қайтганди. Маълум бўлишича, ҳозирда Тожиев ҳам, Абдуллаев ҳам бир қатор жамоалардан бўлаётган таклифларни кўриб чиқишмоқда. Садриддин Абдуллаев эса спорт формасини ушлаб туриш учун “Локомотив” жамоаси машғулотларида иштирок этаётган эди. Олинган маълумотларга қараганда, ушбу тажрибали ярим ҳимоячи “темирйўлчилар”нинг Дубайда бўладиган йиғинида ҳам иштирок этади. Бу эса Абдуллаевнинг янги мавсумни катта эҳтимол билан “Локо” таркибида ўтказиши мумкинлигини билдиради. Воқеалар ривожини кузатишда давом этамиз…


Бош сахифа > Янгиликлар > Тадбиркорга давлат мададкор\nЁшлигимдан интилиб яшашни, қийинчиликлардан чўчимасликни ўргандим. Шу сабаб юртимизда тадбиркорлик ҳаракати бошланганида ҳеч иккиланмай, ушбу соҳада ўзимни синаб кўришга аҳд қилдим.\nДастлаб ўзим туғилиб ўсган "Қалъаи Азизон" маҳалласидаги ҳовлимда бройлер жўжаларини парваришлаб, иқтисодимни мустаҳкамладим. Маҳаллий бозорни, қўни-қўшниларни арзон тухум ва товуқ гўшти билан таъминлаб, олган даромадим ҳисобидан "Дамас" автомобилини харид қилдим. ЯТТ "Қаҳҳоров Ойбек Саидаҳмадович" оилавий корхонасини ташкил этиб, паррандачилик билан шуғулланиб келамиз. Бизга туман ҳокими "Маликобод" МФЙ ҳудудидан тадбиркорлик мақсадида фойдаланиш ва уй-жой қуриш учун ер ажратиб берди. Айни пайтда 2000 бош товуқ, 2000 бош жўжа, 700 бош бедана боқиб, яхшигина фойда кўраяпмиз. Маҳсулотни ички бозорга йўналтираяпмиз. Корхонамиздаги 1000 бош товуқдан кунига 700 дона тухум олинмоқда.\nПарҳез таом ҳисобланган бедана гўшти ва тухуми ҳам етиштираётганимиз эса иқтисодий имкониятларимизни кенгайтирмоқда.\nКўрилганлар сони: 3218


Луиза Хейдан ҳаётни қандай қилиб яхшилаш борасида 6 қоида - zarnews.uz\nЛуиза Хейдан ҳаётни қандай қилиб яхшилаш борасида 6 қоида\nКундан-кун норозилигингиз ортиб, ҳаётингиз зерикарли бўлиб бораётгандек туюлаяптими? Нималарнидир ўзгартиришни истаяпсизу, аммо ўша янгилик нималигини билмаяпсизми? Эҳтимол, муаммо ўзингиздадир? Эътиборингизга ҳавола этаётган тавсиялар машҳур ёзувчи Луиза Хейнинг «Ҳаётингизни қандай қилиб яхшилай оласиз?» номли китобидан олинган. Ўқинг ва хулоса чиқаринг.\nАйни шу кундан бошлаб бир ой давомида «Ўзимдан мамнунман», деган иборани такрорлайверинг. Ҳар куни 100 мартагача қайтаришингиз мумкин. Онг остига маҳкам ўрнашган ахборот натижасини беради.\n«Хўш, нега ўзимдан мамнун бўлишим керак. Ахир ортиқча вазнимни йўқотолмаяпману» дейсизми? Демак, фикрларингиз ўзгариб боряпти. Бу яхши натижа! Энди «Ҳаётимдан мамнунман. Ўзимга боримча ёқаман», деган иборани қўшинг ва уни ҳам ҳар куни такрорланг.\nБошқаларнинг гап-сўзлари-ю танқидларига парво қилманг. Сизни ҳеч ким ўзингизчалик билмайди. Кўпинча камчилигимиз деб ўйлаганларимиз, аслида, ўзимизга хос жиҳатимиз бўлиб чиқади. Шундай экан, атрофдагиларнинг эътиборини ўз фойдангизга ишлатинг.\n«Ҳаммасини уддалайман. Ахир мен ўзгачаманку!». Аввал ўзингизни шу фикрга ишонтиринг. Шунда қолганлар ҳам буни тан олишади.\n«Кичик кўнгилсизликлар – катта ғалабаларнинг нишонаси». Бирор режангиз амалга ошмаса, айнан шундай денг. Мана кўрасиз, ғалаба нашидаси узоқ куттирмайди.\nЭнг асосий ва муҳими: ҳамиша ўзингизга ишонинг. Шундагина ҳаётингиз сиз хоҳлагандек ўзгаради. Сиз истагандек, ёрқин ранглар, чиройли инсонлар ва ёқимли воқеа-ҳодисалар кириб келади унга. Фақат ишонинг ва ҳаракат қилинг!


Туркия ташқи ишлар вазири: Анқара ва Афина ўзаро муносабатларни кескинлаштирувчи хатти-ҳаракатлардан қочиши керак\n23:00 / 04.03.2016\nТуркия ва Греция ўзаро муносабатларни кескинлаштирувчи хатти-ҳаракатлардан қочиши керак. Бу ҳақда Туркия ташқи ишлар вазири Мавлуд Човушўғлу ўзининг грециялик ҳамкасби Никос Котзиас билан Афинада бўлган музокаралардан кейин айтган.\n"Биз иккала томон Греция ва Туркия ўртасидаги муносабатлардаги муҳитни кескинлаштирувчи баёнот ва ҳаракатлардан қочиши керак, деб ҳисоблаймиз", деб айтди Човушўғлу ва икки давлат орасида ҳал қилиниши керак бўлган масалалар борлигини қўшимча қилди.\nЧовушўғлу Анқара НАТОнинг Эгей денгизини назорат қилишдаги иштирокини қўллаб-қувватлашини айтди. "Биз миграцион инқирозда ёрдам бериш учун Эгей денгизида ҳаракат қилаётган НАТО кучларини қўллаб-қувватлаймиз ва келгусида ҳам шундай қиламиз", деб айтди Човушўғлу.


Кўпригини сел ювиб кетиб, аҳолиси тросдан фойдаланиб турган қишлоқдан замонавий кўприксозларга "мастер-класс":\nКЎП ПУЛ САРФЛАМАЙ, МАБЛАҒНИ ТАЛОН-ТОРОЖ ЭТМАЙ ҲАМ ҚУРИЛИШ ҚИЛСА БЎЛАРКАН\nЙўл, кўприк қуриш ниҳоятда савобли амаллардан саналади. Муқаддас динимиз уламолари ҳам "Йўл ёки кўприк йўқ бўлиб кетгунича ундан фойдаланган одамларнинг мислича қурган одамга ҳам тўхтамасдан савоб ёзилиб туради", дейишади. Айтайлик, кўприкдан бир кунда минг киши ўтиб-қайтса ва буни бир ой, бир йил, бир аср миқёсида олиб қарасак, қурилиш иншоотининг одамларга берадиган беқиёс нафи кўз олдимизда яққол гавдаланади.\nАммо кейинги вақтларда қурилган кўприклар негадир узоққа бормаётгани ҳақидаги хабарлар тез-тез янграб турибди. Яқиндагина Сурхондарё вилоятининг Қумқўрғон туманида 6,5 миллиард сўмга қурилган кўприк 1 йилу 7 ойда қулаб тушганига оид видеолавҳалар тарқалди. Қулаган ўша кўприк 9,6 миллиард сўмга таъмирланиши ҳақидаги маълумотлар эса анчагина шов-шув қўзғагани ҳам бор гап.\nАввалроқ эса ижтимоий тармоқларда Яккабоғ туманидаги Шаршарбоғот маҳалласи ҳудудидаги ўтган йилги сел талафотларидан сўнг янгидан тикланган кўприкда ёриқлар пайдо бўлгани хусусида хабар тарқалганди. Қашқадарё кўприклардан фойдаланиш унитар корхонаси бош муҳандиси ушбу ёриқлар кўприкнинг юк кўтариш қобилияти, транспорт воситалари ва пиёдаларнинг хавфсиз ҳаракатланишига таъсир қилмаслигини қатъий таъкидлаган бўлса-да, ўша ердан ўтиб-қайтгувчилар кўнглида туғилган ҳадикни ҳис этиш қийинмас.\nЎтган ҳафта Транспорт вазирлиги ҳузуридаги Йўл-қурилиш ишлари сифатини назорат қилиш инспекцияси томонидан республикадаги кўприклар ҳолати ҳақида маълумотлар эълон қилинди. Унда айтилишича, сув ўзани сатҳининг пасайиши сабабли Самарқанд, Сурхондарё, Қашқадарё, Жиззах, Тошкент ва Андижон вилоятларидаги 26 та кўприкнинг таянчлари аянчли ҳолатга келиб қолган. Хусусан, Қашқадарёдаги 4 та кўприк жойлашган ўзанларда карьерлар фаолияти тугатилмаган. Яъни улар ноқонуний равишда ўз фаолиятини давом эттирмоқда. Бундан ташқари, мазкур кўприкларни сақлашга масъул бўлган корхоналар томонидан уларни таъмирлаш, таянчларини ҳимоялаш бўйича лозим бўлган чора-тадбирлар амалга оширилмаган.\nБулар-ку инсон омили билан боғлиқ сабаблар - яъни қайсидир кўприкни қуришга катта маблағ ажратилгану, унинг ҳаммаси ҳам қурилишга йўналтирилмаган (эҳтимол пулни "каламушлар" еб кетган), аввалроқ қурилган кўприкларни кўнгилдагидек сақлаб туришга жавобгарлар эса "лайлак ҳайдаб юрибди", асосий вазифасини гўёки унутган.\nЭнди табиий офат таъсирида, хусусан, сел ювиб кетган кўприкларни олинг. Бундайлари вилоятимизда озмунча дейсизми? Хўш, айни вазиятда қандай йўл тутиш керак? Кўприк қурилиши қай бир дастурга киритилишини йиллар давомида кутган маъқулми, ё ўтиш-қайтиш йўналишини ўзгартирган афзал?! Бундай йўналишнинг ўзи бўлмаса-чи?!\nШаҳрисабз туманидаги Аччиғи МФЙ Қатағон қишлоғи ҳудудидан оқиб ўтадиган Танхоз дарёси устида ҳам анча йиллар муқаддам кўприк қурилган. Қишлоқда айни пайтда 520 хўжалик бўлса, 80 хўжалик дарёнинг нариги томонида жойлашган ва ҳар куни юзлаб одамлар ўша кўприкдан ўтиб қайтган. Биров ишга, биров ўқишга, биров дўхтирга шу ердан қатнаган. Қолаверса, қабристонга боришда ҳам шу кўприкдан фойдаланилган, бундан бошқа йўл бўлмаган, ҳозир ҳам йўқ.\nЎт, сув, туҳмат балосидан сақла, деганларидек, қатағонликларни сув балоси синовдан ўтказган - ўтган йили сел келиб, ўша муҳим кўприкни ювиб кетган.\nДарёнинг нариги қирғоғида яшайдиганлар учун эса чинакам машаққат бошланган: кўприк йўқ деб, ишга, ўқишга бормасликнинг иложи йўқ, қолаверса, иссиқ жоннинг иситмаси, тирикчилик ташвишлари деган гаплар ҳам бор, хуллас, одамларнинг ташвиши кўпайгандан-кўпайган.\nБилсангиз, дарёлар устида сув сатҳини ўлчаш учун трослар тортилиб, унда темир кажава нишабликка қараб ғилдираклар орқали ҳаракатланади. У қирғоққача бориш-ку у қадар қийин эмас - аттракционда юргандай бўласиз, аммо келган томонга қайтиш учун тросни қўл билан ушлаб, кажавани илдамлатмаса, у ўз-ўзидан юра қолмайди, эҳтиёт бўлмаса, қўлни шилиб, катта жароҳат етказиши ҳам турган гап.\nКўпригини сел ювиб кетган қатағонликлар ҳар қанча қийин ва машаққатли бўлмасин, ойлар давомида ана шу кажавадан фойдаланишга мажбур бўлди. Бу орада қўлини жароҳатлаганлар ҳам кам бўлмади. Қариялар, болалар амаллаб шу темир "коробка"дан фойдаланди.\nЯхшиямки, доно халқимиз бисотида "Кўпдан қуён қочиб қутулмас", "Кенгашли тўй тарқамас" деган маънили нақллар ва унга амал қилгич кишилар бисёр. Шаҳрисабздаги қишлоқ аҳли ҳам муаммони кенгашиб ҳал қилиш йўлини излади ва ечим топди: кўприкни ҳашар йўли билан тиклашга аҳд қилишди.\n- Сел ювиб кетган аввалги кўприкдан сал наридан узунлиги 50 метрлик янги кўприк тикланди, - дейди Аччиғи МФЙ раиси Сайфулло Фозилов. - Бунинг учун ҳамма имкони етганча ҳисса қўшди. Саховатпеша кишиларимиз савобли ишдан четда туришмади. Билгичлар зарур маслаҳатларини берди, техникаси борлар ишни жадаллатди. Хомаки ҳисоб-китобимизга кўра, 1 миллиард сўмга яқин маблағ сарфланди. Мана, кўприк ҳам битай деб қолди. Энди кўп кишининг ташвиши арийдиган бўлди.\nАлбатта, бундай хайрли ишга таҳсин айтмасликнинг иложи йўқ. Жуда катта маблағ ҳам сарф бўлмади, уни ярим йўлда "каламушлар" ҳам еб битирмади, йўқ жойдан устида ёриқлар ҳам пайдо бўла қолмади. Ҳаммаси кўнгилдагидек, бадастир. Энг муҳими, одамларнинг муаммоси ҳал.\nОтнинг калласидай маош олиб, сифатсиз қурилишга фалон миллиардлаб пул сўрайдиган ва пировардида маблағни талон-торож қилиб қўядиган кўприксозлар Шаҳрисабздаги Қатағон қишлоғига бориб, кўприкни қай тариқа ва қанча пулга тиклаш бўйича тажриба ошириб келишса бўларкан...


Latifa.uz — Ёш бўлса ҳам ҳақиқатни билади. — Болакай, сен катта бўлсанг ким бўлмоқчисан? — Катта бўлсам, катта бўлсам-чи... Албатта бутун дунёни айланиб чиқаман. Ҳамма давлатларни кўриб, сайёҳат қилиб юраман. Кўп машиналарим, миллионлаб мухлисларим бўлади. Ҳеч қандай иш қилмасам ҳам катта ойликни олавераман-олавераман... Мен катта бўлсам – футболчи бўламан!!!


"Ҳар бир она образини яратганимда, уруш йилларидаги оналар кўз олдимдан лента бўлиб ўтади" - BBC News O'zbek\nБи-би-си меҳмони - Ўзбекистон халқ артисти, машҳур актриса Тўти Юсупова.\nАктриса шу кунга қадар юзга яқин спектакль, теле ва радиоспектаклларда роллар ўйнаб, Ўзбек кино ва театр санъатининг ёрқин сиймоларидан бирига айланган.\nТўти Юсупова турли миллат аёлларининг характерларини саҳнада нозик маҳорат билан гавдалантирган.\nЛуиза ("Макр ва муҳаббат"), Фусако ("Ўғирланган умр"), Нури ("Қутлуғ қон"), Убайда ("Қотил"), Хонзода ("Бой ила хизматчи"), Мастура ("Холисхон"), Фотима ("Шошма, қуёш"), Сотти ("Келинлар қўзғолони"), Нодира ("Нодирабегим"), Ҳафиза ("Шоҳи сўзана") образлари актрисанинг энг севимли роллари бўлиб, унинг ижодида алоҳида ўрин тутади.\nТўти хоним Ўзбекистондаги мухлисларига айниқса Саид Аҳмаднинг "Келинлар қўзғолони" комедиясидаги Сотти образи билан яхши танилган.\nУнинг Сотти характеридаги чақимчилик, иккиюзламачилик ва қаттиққўл қайнонасига садоқат каби хусусиятлари жуда кўп телевизион ва театр томошабинларининг ёдида муҳрланиб қолган. Айни образи билан Тўти Юсупова ўзининг беқиёс комик маҳоратларини намойиш қила олган.\nМазкур спектакль Аброр Ҳидоятов номидаги драма театрида саҳналаштирилган.\nImage caption Тўти Юсупованинг "Келинлар қўзғолони" комедиясидаги Сотти образи кўпларнинг хотирасида муҳрланиб қолган\nКўпчилик ҳамкасблари ва танқидчилар фикрида, Тўти Юсупова бағритош, қаҳриқаттиқ, сатанг аёлларни ҳам, сахий, меҳрибон ва муштипар аёллар, ҳамда оналарни ҳам усталик, катта эҳтирос билан гавдалантирувчи актрисадир.\nТўти Юсупова кўпларга "Оталар сўзи-ақлнинг кўзи" телевизион кўрсатувидаги она образлари, ҳамда "Абдуллажон", "Тўланган қарз", "Сени излаб", "Дилхирож", "Ипак дарахти" каби фильмлардаги роллари билан яхши таниш.\nУ 2000 йилда "Эл-юрт ҳурмати" ордени билан мукофотланди.\nБироқ, яқин ўтмишда онахон кўп қийинчиликларни бошидан кечирди - икки катта ёшли ўғилларидан айрилди ва юрак хуружи ортидан жарроҳлик амалиётини бошидан кечирди.\nЁши улуғ актриса амалиёт ортидан уйда ўтирганига қарамай, санъатдан тўла айрилиб қолмаганини айтади.\nТўти Юсупова 1936 йилда Самарқанд вилояти Самарқанд туманидаги Туркман қишлоғида туғилган.\nУ 1953-1957 йилларда Островский номидаги Тошкент театр ва рассомлик санъати институтининг актёрлик факультетида ўқиган. Ўқишни тугатгач, йўлланма билан Ҳамза номидаги Ўзбек Давлат (ҳозирги Ўзбек Миллий ) академик драма театрига ишга кирган.\nТўти Юсупова тингловчиларимиз ва сайтимиз ўқувчилари саволларига жавоб берди.\n"Сизнинг "Макр ва муҳаббат"да Луиза ролини ўйнаганингиз мен учун янгилик. Менинг исмим айнан ана шу асардаги сиз ўйнаган қаҳрамон шарафига қўйилган. Бу ролни ўйнашдан олган таассуротларингиз қандай бўлган? Олим Хўжаев билан бирга ўйнаганмисиз? Ва нима учун охирги йилларда Ўзбекистон театр саҳналарида бу каби, бизнинг ота-оналармизни илҳомлантирган ва ўзига маҳлиё қилган, жаҳон адабиёти дурдонлари ҳисобланган асарлар қўйилмаяпти деб, ўйлайсиз?" Луиза, Лондон\nТўти Юсупова: Авваламбор, саволингиз учун раҳмат. Бу спектакль биз учун диплом спектакли эди. 1957 йилда шу спектакль билан биз диплом ишини қилдик ва шу спектакль билан олдинги Ҳамза номидаги театрга, ҳозирги Миллий театрга бутун курсимиз билан йўлланма олганмиз. Саҳнада шуни ўйнадик. Мен учун бу жуда бир янгилик бўлди, чунки, авваламбор, у ўзимизнинг ёзувчи эмас, чет эл асари, Фридрих Шиллер асари эди. Менинг таассуротим жуда бошқача эди, чунки бир ролни ўйнаганингда одам сал чўчиброқ турасан, айниқса ўз миллатингга хос бўлмаган нарса бўлса, анча изланишингга тўғри келади. Мен изландим, ва ўз устозим билан биргаликда "Макр ва муҳаббат"да Луиза ролини ижро этдим. Кўрганларнинг фикрига қараганда, ёмон бўлмаган экан. Ўзбекистон Халқ артисти Олим Хўжаев билан ўйнамадиму, лекин Турғун Азизов билан ўйнадим. Чунки у билан бирга ўқиб, бирга институтни тугатганмиз. У Фердинандни ўйнади, мен Луизани ўйнадим... Ҳўш, энди театр соҳасига келсак, биз ўқиб юрган пайтларда классик адибларнинг асарини қўйиш қандайдир удумга кирганди. Албатта, театрларда классик асарлар ўйналиши шарт эди. Ҳозирги пайтда замонанинг ўсиб кетганлигими, ёки миллийлик кучлироқ бўлгани учунми, ё халқимиз кўпроқ кулгини яхши кўрганлиги учунми, мана шундай эркинлик томонга, яхши томонга ўзгариб кетди. Менимча, бу ёмон эмас... Ўзбек Миллий театрида жуда кўп асарлар ўйнадик, классик асарлардан "Қирол Лир", "Юлий Цезарь", "Гамлет", "Отелло", "Икки бойга бир малай"га ўхшаш жуда ажойиб спектаклларни ўйнаганмиз. Ҳозирги кунда, айнан шу кунларда у спектакллар кетмаяпти, у спектаклларнинг вақти ўтди, менимча. Замонавий нарсаларга кўпроқ интилиш бор-да ҳозир. Ўзбекистонда озгина бўлса ҳам кўнгилни кўтариш томонидан, миллий асарларни кўришга иштиёқ баланд.\n"Ассалом алайкум, Тўти опа. Сиз қайси машҳур актёрлар билан яқиндан ишлашни ёқтиргансиз? Ким билан ишлаш осон ё қийин эди? Кимлар билан яқиндан дўст бўлиб қолгансиз?" Алекс, Москва\nТўти Юсупова: Раҳмат. Мен айниқса Шукур Бурҳонов билан ишлашни ёқтирардим. Чунки у инсонда қатъиятлилик, у инсонда табиийлик, ўзига мос бўлган бир ғурур, оддийлик уларда мужассам эдики, у инсон билан ишлаш жуда завқли эди. Мен улар билан "Қиёмат қарз" спектаклида бирга ўйнадим, у кишининг аёлларини ўйнадим. Бу спектакль Совет пайтида Москвага ҳам борган, олқишларга сазовор бўлган... Олим Хўжаев билан ҳам ўйнаш жуда ҳам мароқли эди, Сора Эшонтўраева билан ҳам ўйнаш жуда мароқли эди. Улуғ актёрлар билан ишлаш мен учун жуда мароқли бўлган. Нега деганда, билмаган нарсаларимни улардан ўрганиб, жуда кўп фойда олганман. Тил устида ишлаганда ҳам, роль устида ишлаганда ҳам уларнинг ёрдами жуда катта бўлган. Наби ака дейсизми, Қудрат ака дейсизми, уларнинг ҳаммаси дунёга бир бора келиб кетган инсонлар... Зайнаб Садриева, Ҳолида Хўжаева...\nБи-би-си: Ким билан ўйнаш қийин туюлган сизга? Шундай вазият ҳам бўлганми?\nТўти Юсупова: Йўқ, бўлмаган. Чунки ҳаммалари билан жуда иштиёқ билан, иштаҳа билан ўйнаганман. Уларнинг бир яхши томони бўлардики, озгина хатоликка йўл қўйсангиз, сизни ё репетиция давомида, ё тугаши билан чақириб "Қизим, бу ёққа келгин, мана шу ерда сан нотўғри қилдинг, шуни тўғирлаб кетсанг, буни спектаклга зиёни етмайди", деб жуда бир чиройли тузатишларни киргизишарди. Шунинг учун ҳам мен улар билан мароқ билан ишлаганман.\nБи-би-си: Кимлар билан яқин дўст бўлиб қолгансиз?\nТўти Юсупова: Рихсихон Иброҳимова билан яқиндан дўстмиз. Турғун Азизов билан, у билан бирга ўқиганмиз, бирга ижод қилдик. Ёшимиз анчага бориб қолган бўлса ҳам дўстмиз. Яна бирга ўқиганларимдан - Мирғиёс Соатов, менинг турмуш ўртоғим, яқин дўстим. Бирга ишладик, у киши театрда ҳам ишладилар, кейин режиссёр бўлиб киностудияга бордилар. Булар билан ишлаш, дўст бўлиб қолиш мен учун жуда яхши. Улардан кейин келганлардан - Эркин Комилов билан жуда яқиндан дўстмиз. Ёқубов Аҳмедов билан, Ёдгор Саъдиев дейсизми, ҳаммамиз дўстмиз. Театрда ажратиш йўқ, бундай олганда, ҳаммамиз бир-биримизга опа-сингил ё ака-укалармиз. Лекин, энг яқин инсонларим - Рихси Иброҳимова, Ёдгор Саъдиев, Мирғиёс Соатов, Эркин Комилов, Турғун Азизов. Булар менинг энг яқин дилкашларим.\n"Ҳурматли Тўтихоним Юсупова, тақдир тақозоси билан актриса бўлмаганингизда, қайси касбни танлаган бўлар эдингиз? Чунки сизни бошқа бир касб эгаси сифатида ҳеч ҳам тассавур қила олмаяпман." Ирода, Фарғона\nТўти Юсупова: Агар тақдир тақозоси билан санъаткор бўлмаганимда, албатта чеварлик ҳунарини касб қилиб олардим. Ўзи иккинчи хоббиим - чеварлик. Мен инсонларни ясантиришни, улар учун тикишни жуда яхши кўраман. Ҳозир, кечирасиз, ўғлимнинг вафотидан кейин бу ишни қилолмадим... Бу менга сал оғирлик қилди. Энди ёшим ҳам саксонга бориб қолди, энди тикиш ҳам осон эмас (кулади)... Эллик йилдан кўпроқ тикканман. Бўш вақтимда фақат тикардим. Айниқса, миллий кўйлаклар, атлас кўйлакларни тикишни жуда ёқтирардим. Фарғона, Қўқон, Андижондан келганлар тиктириб кетишарди. Мен уларга бутун иштиёқим билан, меҳрим билан, икки соатнинг ичида битта кўйлакни битириб бериб, кийдириворардим. Улар хурсанд бўлишарди.\n"Сизни бир қатор Она образидаги ролларингиздан яхши таниймиз. Она образини яратиш қанчалар мушкул сиз учун? Аввалдан катта раҳмат айтиб, ижодингизга баркамоллик, метин соғлик тилаб қоламан." Ирода, Фарғона\nТўти Юсупова: Ҳаётни яхши билган инсонга бунинг мушкул жойи йўқ. Чунки мен ҳаётни ўргандим, ҳаётда кўп аччиқ-чучукларни кўрдим. Буларнинг ҳаммаси ҳозир яхшилик томонга ўзгарди. Биз ўқиган даврларда мамлакатимиз бу даражада тараққий этмаган эди. Мана ҳозир жуда илғорлаб кетди, биронта бошқа давлатдан қолишадиган жойи йўқ. Ҳам чирой, ҳам ишлаб чиқариш, ҳам санъат томонидан жуда илғорлаб кетди... Менга бу каби образларни яратишнинг оғирлиги йўқ, чунки уруш давридаги оналарнинг чеккан азиятини кўрганман. Улар фарзандларини, оға-инилари, севимли ёрини кутиб кун ботгунча кўчада ўтирганларини кўрганман. Булар менинг жуда яхши эсимда қолган. Шунинг учун, ҳар бир она ролини ижро қилганимда, агар роль фожеали бўладиган бўлса, шу аёллар кўз олдимдан лента бўлиб ўтишади. Шунинг учун она образини яратишга менда қийинчилик йўқ. Бажонидил бажараман бу ишни, қандай йўлда бўлмасин, фожеали бўладими, лирик бўладими, ҳажвий томонидан бўлса ҳам, бу образ мен учун жуда-жуда мароқли.\n"Умрингиз узоқ бўлсин. Ўзбек санъати сиз каби устозларнинг анчасидан айрилди. Масалан, якинда бир йил бўлади, Зикир Муҳаммаджоновдан. Дубляжни яна аввалги мавқеини озгина бўлса ҳам тикласа бўладими? Ҳозир актёрлардан эмас, бошловчилардан фойдаланишаяпти. Бунга муносабатингиз қандай? Актёрлар чақирилмайдими, уларнинг ўзлари истамайдими, ё бошқа сабаби борми? Сизлар, таъбир жоиз бўлса, Буюк Актёрлардан дарс олгансизлар. Ёшлар энди сизлардан санъатнинг бу турининг ҳам ҳамма сирларини олиб қолиши керак эмасми? Ёшлар балки сизлардан тортиниб, маслаҳат сўрай олмас, ёки уларда кандайдир кибр борми? Жавоб учун катта раҳмат." Сеит Бердалиев\nТўти Юсупова: Раҳмат саволингиз учун. Олдинги дубляжимиз қайтганида эди... Чунки мана бу фильмларни кўрасиз-да, ўзбек тилида ижро қилинган роллар шу қадар табиийки, ўзингиз ҳам киришиб кетасиз. Фильм чет тилида, ё инглиз ё немис тилида бўлади, сал овози чиқиб туради-да, сиз айтгандек, сухандонлар сўзлаб, тушунтириб беришади. Бу, менимча, яхши фикр эмас. Яхши ижро эмас. Ҳар бир санъаткор дубляжга чақирилишини кутади. Дубляжга жуда меҳр билан қатнашганмиз. Ўша даврларда биз ишлаган асарлар ҳали ҳам олтин фондда сақланади. Лекин, солиштирсангиз, ер билан осмонча фарқи бор. Чунки, сухандонларимизнинг кадр ортидан гапиргани барибир табиийликка олиб келмайди. У шунчаки, фильм ҳақида тушунча беради. Ижро эса бутунлай бошқа нарса. Ўзбек актёрлари, масалан, Ёқуб Аҳмедов, бир марта кўрар эдилар-да, иккинчи мартасида, ҳали кольцо айланиб турганда, шундай ёзиб ташлардилар. Шу қадар киришиб кетишарди улар. Мукамбар Раҳимова, Ҳамза Умаров, Ҳожиакбар Нурматовлар дубляжнинг буюк актёрлари бўлиб қолишган. Ҳозир ҳам чақирилса, улар бажонидил бориб, ўз кучини, меҳрини шу ролга бериб ижро қилиб беришади. Агар яна шу эски усулга қайтишса, жуда чиройли нарса бўларди.\nБи-би-си: Нима учун қайтишмайди шу эски усулга? Ё гап пулга бориб тақаладими?\nТўти Юсупова: Балки... Билмадим, уни айтолмайман. Иқтисод томониданмикин. Бунга жавоб беришим жуда қийин. Вақти келиб қолса балки қайтар.\n"Ассалому алайкум. Ҳозир бир марта телевизорга чиққан актёр ёки қўшиқчи ўзини санъаткор деб атайди. Сизнингча, санъат ўзи нима? Буюртма билан яратилган ижод маҳсулини санъат деб бўладими?" Шариф Гулханий\nТўти Юсупова: Йўқ. Албатта, санъат деб бўлмайди. Ҳозирги фильмларимизнинг бир марталигини шундан кўрса бўладики, спонсор топилади, у айтади "Менинг синглимни ё қизимни фильмга олсанг, сенга ҳомийлик қиламан" деб, шундай гаплар бўлиши мумкин. Кейин санъаткор бўлмаган инсонни шу йўлда таклиф қилиш мумкин. Уларни санъаткор деб бўлмайди-да. Ҳар ким ўз ишини қилиши керак. Ҳар ким. Кино бўлса, образни кино актриса яратиши керак. Саҳна билан кинони ҳам солиштириб бўлмайди. Саҳна ва кино бутунлай бошқача санъат. Лекин, театр санъаткори кинода яхши ўйнай олади. Чунки, масалан, фожеали онлар бўлганда, улар ўз драматизми билан ютиб кетишлари мумкин. Айни дамда, кино актрисалари саҳнага келиб катта бир ролни ижро этишлари қийинроқ бўлади. Менимча, сиз айтгандек, санъаткор бўлиш ҳозирги пайтда жуда осонроқ бўлиб кетди, шекилли... Санъаткор бўлиш аслида жуда қийин. Бу энг қийин касб. Чунки бир ролни ўйнаганингизча, юрагингиз қон бўлиб кетади. Сизнинг ҳар бир томчи қонингиз шу ролга киришади. Ўзингизнинг қонингиз ва шу ролдаги қон аралашмаганда, роль чиқмайди. Аралашиб кетгандагина, сиз ўйлаган образ яралади. Бир марта экранга чиқиб, артист бўлдим, дейиш ноўрин. Бу ҳаваскорлик.\n"Опа, сизга аввалига миннатдорлик билдираман. Борлигингиз учун, қилган улкан хизматларингиз учун биз бепарво томошабинлар сизнинг шарафингизга тик туриб чапак чаламиз. Саволим шуки, сиз "Шоҳ Эдип", "Қиёмат қарз" каби асарлар ўйналган саҳна вакиласиз. Бугунги кунда ана шу эл дардини айтмасдан, саҳна масхарабозлик майдонига айланганидан ҳафа эмасмисиз?" Полвон Жумми, Хива\nТўти Юсупова: Албатта, ҳафаман. Нодирабегим айтган, "Дунёга келибсанки, мақсад не деб баён этиб кет". Саҳнага чиқибсанки, мақсадингни бил. Халқ шу мақсадингни билишни истайди. Халқ бугунги яшаб турган шароитларни, яхши гапларни ўрганиш учун келади. Олим акаларни кўргансиз, Шукур акаларни кўргансиз, улардан саҳна маданиятини ўрганганмиз. Саҳнадаги маданият ҳаётдаги маданиятдан фарқ қилади. Саҳна маданиятини билмай туриб, роль ижро этиш жуда қийин. Саҳнада пала-партиш гаплар билан бировнинг дилини овлаш жуда қийин. Сизни кўраман деб келган халққа ўз фарёдингиз, ички кечинмаларингизни маромига етказиб узатиб бермас экансиз, ўз дардингиз аён бўлмас экан. Санъаткор ўз дардини қиёмига етказиб саҳнага олиб чиқиши керакки, бу ўртоғимиз айтгандек, унга тикка туриб чапак чалинсин. Шундагина санъатимиз янада гуллаб-яшнайди, биз ўйнаган "Шоҳ Эдип", "Қиёмат қарз", борингки "Келинлар қўзғолони", "Бир шахснинг масаласи", ё "Гамлет" ва "Отелло" ўйналган саҳналарни қайта тиклаш мумкин. Бунинг учун астойдил ишлаш керак, бош қотириш керак. Бугунги театрнинг олдинги мавқеини тиклайман, деган олий мақсад бўлиши керак.\n"Муҳтарама Тўти опа! Нима учун режиссёр Мелис Абзалов "Келинлар қўзғолони" бадиий фильмида сизни Сотти ролига таклиф қилмаганлар? Ахир театрдаги ушбу ролингиз барча учун тимсолга айланган эди. Сабаби сизга маълумми? Одилжон Махдумий, Ўш\nТўти Юсупова: (Кулади) Йўқ, энди бу киночиларнинг ишига биз аралашолмаймиз. Биз ҳар доим режиссёрларга қулоқ солган, режиссёрларга тобе одамлармиз. Биз таклиф қилса, қабул қиламиз. Энди менинг ёшим ўтиброқ қолгандир Сотти ролига. Ёшроқ актриса ўйнагани маъқулдир. Мелис Абзалов шуни кўзда тутгандир. Агар Зайнаб опам ўйнаганларида эди, ёки муҳлисимиз кўрган спектакль фильм-спектакль қилинганда эди, у бошқа гап бўларди. Режиссёрнинг ўзи кўзлаган мақсади бўлади. Қайсидир актрисани шу ролда кўра олади. Балки шунинг учундир. Мен ундан ҳеч ҳам ҳафа эмасман, чунки мен ўз образимни яратганман, театрдаги спектакль видеофильм қилиб олиб қўйилган, ҳозиргача кўришади, қўнғироқ қилиб "Раҳмат сизга, шунчалик ўйнаган экансиз", дейишади. Орадан шунча йиллар ўтиб кетди, 21 йил бўлибдики, келинлар қўзғолонини ўйнамаймиз. Шунга қарамай, экранларда кўрсатилиб туради, бу биз учун, раҳматлик Зайнаб опа ўйнаган Фармонбибиси учун, умуман шу "Келинлар қўзғолони"да ўйнаган ансамбль учун бу бир шараф... Унитилмас воқеалар бўлган. Ҳар битта спектаклни ҳозир ҳам кўрганимизда, вой дарвоқе, шундай ишлар қилгандик-а, репетиция пайтида мана шундай усулларни топгандик-а деган хотиралар пайдо бўлади ва ўз бошимиздаги кинолентамизга яна қайтамиз. Битта мендамас, бошқаларда ҳам шундай бўларкан.\n"Саҳнада қизиқ воқеалар ҳеч бўлганми? Масалан тексти эсдан чиқариб қолишдек?" Алекс, Москва\nТўти Юсупова: (Кулади) Бунақа воқеалар бўлиб туради. Бўлиб туради. Чунки эсдан чиқариб қўйиш табиий, айниқса ёшингиз сал каттароқ бўлгандан кейин, роль ўйнаган пайтда баъзида бир кутилмаган воқеа бўлиб қолиши мумкин ва шунда ҳаёлингиз қочади. Ўшанда бир сония ё дақиқа гангиб қолгандек бўласизу, лекин саҳна ортидаги сўз берувчи дарров ўзини ўнглаб олиб ўша унитилган сўзни эсингизга солиб қўяди. Бўлиб туради бундай воқеалар, менда бўлмаса, бошқасида... Мен санъатга жуда қатъият, масъулият билан киришаман, шунга унча-мунча актёрлар менинг олдимда бўлмағур гапларни гапириб ё кулдиришга ҳаракат қилганини мен эслолмайман.\n"Ассалому алайкум, Тўти опа. Аввало Сизга Аллоҳдан соғлиқ-саломатлик тилаб қоламан. Исмингизни ким ва нима мақсадда қўйган? Саволим ноқулай бўлса, узр сўрайман." Ҳожиаҳмад, Тошкент\nТўти Юсупова: Энди билмадим, мақсадларини билмадиму, лекин бувам раҳматлик тўтидек сайраб юрсин деб, шу исмни қўйишга экан. Оддийгина қилиб Тўти дейишган, бўлди бошқа гап йўқ. Бувамнинг бир оғиз сўзлари билан, шу исмни олган эканман.\n"Қайси кинодаги ролингизда ўзингизни ўйнагансиз?" Ўктам Ризаев, Хўжанд\nТўти Юсупова: Энди билмадим, табиатан жуда тортинчоқман, жуда андишаликман. Лекин, ролга қараб, ўз характеримни ўзгартира оламан. Дейлик, "Тоғли куёв"да бувисини ўйнаганман, менимча шу ёмон бўлмаган. Ёки "Ер қизи"да, ё "Абдуллажон"да содда ўзбек аёлини ўйнаганман. Биласиз, ўзбек халқи жуда болажон, ўзбек халқига боланинг фарқи йўқ, у ўғилми қизми, оқми қорами, бола бўлса бўлди. "Абдуллажон"да она образим самодан келган боланиям ўз боласидек кўриб, унга меҳр қўйиб, у кетганидан кейин "Яна қачон келасан, болажоним, Абдуллажоним", деб кечалари билан ухламай нола қилиб чиқади. Ўзимнинг, албатта, ҳаётга боқишим бор, ва бундаги қандайдир белгилар ролларимга ўхшаб кетиши табиий ҳол. Бир образни шундоқ олиб, кийиб, ўйнаш жуда қийин нарса, лекин қаеридадир ўзингиздаги бир шахс намоён бўлади. Саҳнада Саид Аҳмаднинг "Уфқ" асаридан Жаннат холани ўйнадим. Бу ҳам менга яқинроқ. Эммануэл Роблеснинг "Ўлимдан кучли", яъни "Монсерра" асари қўйилганди, унда ҳам онани ўйнаганман. Бу биринчи она образларимдан биттаси эди, шу билан жуда катта муваффақиятга эришганман, шунга Ўзбекистонда хизмат кўрсатган артист унвонини беришган эди. Шуҳрат Аббосов "Отамдан қолган далалар"ни ишлагандилар, айнан мана шу фильмдаги момо менга яқинроқ. Яқинлиги шундаки, болам-чақам, уй-рўзғор ишларига кўнгил қўйган, бошлиқ бир ишни қил дедими, кампир учун бу буйруқ бўлади, шуни бажармаса бўлмайди. Кўча-куйда тўкилиб қолган пахталарни йиғиштириб юради, қари бўлса ҳам ҳаммага ўралашиб, ҳаммага ўзининг яхши фикрларини бериб юриш бу момо учун шараф бўлади. Газетадан келиб, "Исмингиз нима, момо?" дейишганида, "Мени Пахтаой десаям бўлаверади, чунки умрим пахтада ўтди, болам" дейди. Мана шундай образлар менга яқинроқ.\n"Тўти опа, ҳозирги актёрлар Тошкент шевасида гапиришига нима дейсиз?" Муҳаммад Назар, Урганч\nТўти Юсупова: Мен жуда қаршиман. Фақат Тошкент шеваси эмас. Саҳнада битта тил бўлиши керак. Саҳнада адабий тил бўлиши керак. "Вотти-вотти", ёки Наманганча "Келутти-кетутти", Андижонча шевалар ҳозирги пайтда сал бўрттирилаяпти. Тошкентликлар "Вотти-вотти"сини қўймаяпти, Хоразмликлар "Галдинг-гетдинг", "Ҳова" деган сўзларни саҳнада ҳам ишлатишаяпти. Мен бунга жудаям қаршиман. Бу нотўғри. Санъат тили бадиий тил бўлиши керак. Бунинг учун бошлиқларимиз қаттиқроқ туриши, ё институтларда буни қатъиятлилик билан талаб қилиш лозим. Бу инсоннинг фикрига қўшиламан мен, жуда қаршиман. Чунки театр ё кино соҳасида ишлаганлар фақат Тошкентлик ё Фарғоналик эмасда. Улар бутун ўлкамиздан келишади. Ҳамма ўз тилида гапираверса, бу қандай бадиий асар бўлади? Бўлмайди, албатта. Бадиий тилни мустаҳкам қилиб, мукаммал ўрганиб олишимиз керак. Режиссёрларимиз шу инсон шу тилини қўймагунча, саҳнага чиқармаслиги керак. Бу менинг фикрим.\nCаломат Вафо: "Мен эротик ёзувчи эмасман. Мен энг миллатпарвар ёзувчиман"


Юрт равнақи, халқ фаровонлиги ва ислоҳотлар давомийлиги учун берилган овоз! - Ўзбекистон Янгиликлари\nДомой Жамоатчилик Юрт равнақи, халқ фаровонлиги ва ислоҳотлар давомийлиги учун берилган овоз!\nСиёсий ҳуқуқларимдан фойдаланган ҳолда маҳалламда жойлашган сайлов участкасига соат 8.00да чиқдим. Мен каби масъулият билан эрталабда овоз бериш учун келганлар талайгина эди. Сайлов участкасида сайловчилар учун барча шарт-шароитлар яратилган, номзодларнинг таржимаи ҳоли, уларнинг сайловолди дастурлари илинган, барча карантин қоидаларига амал қилган ҳолда иш ташкил этилган. Йиғилганлар биргаликда давлатимиз мадҳиясини фахр билан куйладик. Сўнгра отахону-онахонлар Ватанимиз тинчлиги, юрт равнақи ва халқимиз фаровонлиги учун дуолар қилишди.\nЖорий йилги Президентлик сайловларига старт берилган кун 23 июлдан бошлаб сиёсий жараёнларнинг бевосита иштирокчиси ҳамда кузатувчиси бўлдим. Мустақил эксперт сифатида мазкур жараён бўйича ўзимнинг фикр ва муносабатларимни facebookдаги саҳифам ва ОАВ орқали нашр этиб бордим.\nУмуман олганда янги қабул қилинган Сайлов кодекси асосида ташкил этилган Президентлик сайловлари кўплаб ижобий хотиралар билан эсда қолади. Бу йилги сайловларда номзодларнинг ўз ташаббуслари, ғоялари, фикрлари, нуқтаи-назарларини эмин-эркин ифодалаши шунингдек, дастлабки теледебатларнинг ўтказилиши, эксперт фикрлари кўрсатувларининг узатилиши манзур бўлди.\nФуқаролик бурчим, ҳур Ватаннинг озод фуқароси сифатида ўзим муносиб деб билган номзодга овоз бердим!\nСайловчи Анваржон Миркомилов


Доно йигит ва унинг қайлиғи - www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариДоно йигит ва унинг қайлиғи\nБу эртакни мен бир беданабоздан эшитганман. Беданабоз ҳам бир беданабоздан эшитган экан.\nБир доно, ўқиган, оқу қорани таниган, лекин уйланмаган бир одам бор экан. Дўстлари унга:\n— Биродар, нега уйланмайсан, ёшинг анчага бориб қолди-ку? — дебдилар. Уларга ҳамиша бир жавоб:\n— Бўйи бўйимга тенглар кўп, ёши ёшимга тенглар кўп, лекин ақли ақлимга, қалби қалбимга мос келадиганини излаб топа олмай хунобман, — деб жавоб бераверибди.\n— Агар буниси яхши, буниси ёмон, деб юраверсанг бир умр хотинсиз ўтиб кетасан, яхшиси, бирисини сен-да, шунга уйланиб қўя қол, — дебди дўстлари.\n— Майли, сизларнинг айтганингизни ҳам бир ўйлаб кўраман. Хотиржам бўлаверинглар, тўйга бош бўларсизлар, — деб деҳқончилигини қилиб, ўз иши билан юраверибди. Кунлардан бир куни у йиғим-теримдан бўшабди-да, зора кўнгли кўнглимга, сўзи сўзимга мос келадиган қизни топсам, деб ўзига-ўзи тасалли бериб, йўлга чиқибди. Бир неча тош йўл юрганидан кейин отига дам берибди ва ўзи ҳам озгина ухлаб ором олиб яна йўлга тушибди. Бир неча чақирим йўл босганида бир отлиқ киши учраб, унга ҳамроҳ бўлибди. Икковлари бир-бири билан гаплашмай бир неча чақирим йўл юришибди. Охири доно йигит ҳамроҳига:\n— Ё сиз менга мингашинг, ё мен сизга, — дебди. Ҳамроҳ бўлган киши ҳам гапнинг маъноси шу экан, деб отини яна қистаб ҳайдаб:\n— Мингашишнинг кераги борми? Отларимиз яхши-ку, — деб йўлни босаверибди.\nЯна бир тош йўл гап-сўзсиз ўтибди. Улар бир қишлоқнинг чеккасидан чиқибдилар. Қарасалар бир тобутни одамлар кўтаришиб ўтаётган эмишлар. Доно йигит ҳамроҳидан сўрабди:\n— Бу тобутда ётган кимса ўликми ё тирикми? Ҳамроҳ доно йигитга бир қарабди-да, ўзича: «Бу кишининг эси жойидами ўзи, тобутда ётган тирик бўларми ҳеч», деб, индамай йўлни давом қилаверибди. Доно йигитнинг саволи жавобсиз қолибди. Яна бир неча тош йўлни гап-сўзсиз босиб ўтибдилар. Бир буғдойзорнинг устидан йўли тушибди уларнинг. Шунда доно йигит ҳамроҳига буғдойзорни кўрсатиб:\n— Бу буғдой ейилганми ё ейилмаганми? — деб савол борибди.\nҲамроҳи яна: «Бир жинни билан йўлдош бўлган эканман-да», дебди ўзича ва индамасдан йўлини давом қилдираверибди. Бир неча дақиқа йўл босганларидан кейин шаҳарга кирибдилар. Йўллари бир ҳовлига келибди, бу уй доно йигит ҳамроҳининг уйи экан. Шунда доно йигитга қараб ҳамроҳи:\n— Мана, мен уйимга етдим, энди сиз ҳам отдан тушиб бир пиёла чой ичиб кетсангиз, — дебди.\n— Ичсам ича қолай, марҳаматингиз қайтмасин, — дебди доно йигит. Отдан тушибдилар ва ичкари киришибдилар. Уй эгасининг хотини ва қизи бор экан. Хотини чой тайёрлашга кетганида қизи отасидан сўрабди:\n— Ота, бу йўлдошингиз ким бўладилар?\n— Қизим, сўраб нима қилардинг, бир жинни билан йўлдош бўлган эканман, йўлимиз уй устидан тушди, уйга киринг, деб истар-истамас айтган эдим, «Марҳаматингиз қайтмасин», деб кирди, — дебди отаси.\n— Нимаси жинни бу йигитнинг, ота? — сўрабди қизи.\n— Саволларими, гап-сўзими, нимаси эканини билмайман, ишқилиб сўзи тузсиз экан.\n— Отажон, нималарни сўзлади у йигит?\nОтаси қизига йигитнинг учта саволини ва ўзининг жавоб бермаганини айтиб берса, қизи отасига қараб:\n— Отажон, бу йигит жинни эмас, ёмон ҳам эмас. Бу йигит доно экан. Агар сиз бу йигитнинг саволларига тўғри тушунсангиз бир дунё маъно топардингиз. «Ё сиз менга мингашинг, ё мен сизга мингашай», дегани, «Сиз сўзланг, ё мен сўзлай», дегани. «Тобутда ётган ўликми ё тирикми?» дегани, «Бу кишининг кетида фарзанди қолдими ёки бефарзанд дунёдан ўтдими?» дегани. Учинчиси эса, «Бу буғдой сотилганми ёки сотилмаганми?» дегани, — дебди.\nОта йигитнинг олдига чиқиб чой ичиб ўтирибди, у шунда:\n— Йўлда хаёлим уйда бўлгани учун саволларингизга жавоб бера олмаган эдим, — деб йигитнинг йўлда берган саволларига жавоб берибди.\nШунда доно йигит: «Бу ерда бир сир бор», — деб кўнглидан ўтказибди-да, сўрабди:\n— Уйингизда кимларингиз бор?\n— Бир хотиним ва камолга етган бир қизим бор, — дебди у киши.\n— Ундай бўлса тўғри гапиринг, бу саволларимнинг жавобини шу икковидан бири айтиб бермаганмикан?\n— Тақсир, шундай, қизим айтиб берди, — дебди соддалик қилиб уй эгаси.\n— Ундай бўлса мен муродимга етдим, — дебди доно йигит, — мен кўнгли кўнглимга, сўзи сўзимга мос умр йўлдоши излаб йўлга чиққанман. Айб қилманг, қизингиз билан бир дақиқа кўришмоқ муродини берсангиз, мен қизингиз билан юзма-юз учрашиб бир калима сўзлашсам, — дебди йигит.\nБу гапларни қиз ҳам тинглаб турган экан. Қиз ўзича севинибди. Доно йигитнинг хотини бўлишни жону дилдан истабди. Қизнинг отаси ҳам бир оз ўйланиб қолибди-да, йигитга қараб:\n— Сизнинг илтимосингизни қизим билан кенгашиб чиқаман, — дебди.\nОта шу сўзни айтиб қизининг олдига чиқибди. Қизи ҳам бир синаб кўриш мақсадида отасига: «Бориб айтинг, қизим кўр, қулоғи гаранг, оёғи ланг», денг. Агар шунда ҳам менга уйланишни истаса, майли.\n— Ёлғон гапни қандай айтаман, қизим, — дебди отаси.\n— Шундай деяверинг, хоҳласа шу, хоҳламаса йўқ, — дебди сирли кулиб қизи.\nҚизининг бу сўзларини эшитиб отаси меҳмон йигитнинг олдига чиқибди ва бир оз ўтиргандан кейин:\n— Йигит, сиз қизимни кўришни истаган эдимгиз, лекин айбли нарсани бировга кўрсатиш ёмон. Қизимнинг айби кўп, — дебди.\n— Нима айблари бор қизингизнинг, — дебди йигит.\n— Қизимнинг айблари шу: — кўзи кўр, қулоғи гаранг, оёғи ланг.\n— Шундайми? — дебди йигит ва бир оз ўйланиб қолибди, йигит ўзича: «Кўзи кўр дегани ёмонни кўрмагани, қулоғи гаранг дегани ёмонни эшитмагани, оёғи ланглиги ёмон йўлга юрмагани бўлса керак. Бу гапларни қиз ўргатган»— дебди-да, мезбонга:\n— Майли, мен шу қизни ўзимга лойиқ кўрдим, кетидан афсусим йўқ, — дебди.\nҚиз бу гапларни ҳам эшитибди. Кейин отаси қизни йигитнинг олдига келтирибди.\n— Мана менинг қизим, — дебди.\nҚиз билан йигит бир-бирларига бўй-басти билан ҳам, эшитган-билган гап-сўзлари билан ҳам мос келибди. Отаси бир қизига, бир йигитга қараса, гўёки бир олмани икки бўлиб қўйгандай эмиш. Шундай қилиб, ҳаммаларининг розилиги билан тўй бўлибди, тўйда йигитнинг дўстлари, қизнинг қариндошлари хизмат қилишибди. Шундай қилиб, қиз билан йигит ҳам, тўйда бўлганлару эшитган-билганлари ҳам муроду мақсадига етибдилар.\n← Аввалги Аввалги Яхши ният — ярим давлат\nКейинги → Кейинги: Доно қиз


Financial Times Ўзбекистонни ишбилармонлик муҳитини яхшилаш бўйича етакчилардан бири сифатида тан олди\n16:50 / 02.01.2018\nЎзбекистон Financial Times’нинг собиқ СССР давлатларига оид янги рейтингида иккинчи поғонани банд этди, мамлакат муҳити 63,03лик умумий натижа фонида 23,59 бандга яхшиланди.\nРейтингнинг биринчи ўрнидан Украина жой эгаллади – 2010-2017 йилларда Украина рейтинги 24,21 бандга ошди, 39,69 дан 63,9 гача.\nУчинчи поғонада Беларусь. Россия, масалан, рейтингнинг бешинчи ўрнида қайд этилди. Бундан ташқари, рўйхатдан Қозоғистон, Македония, Польша, Сербия, Тожикистон, Молдова, Чехия, Словения каби мамлакатлар жой олди.\nБироқ, Financial Times тадқиқотида кўрсатилишича, Шарқий Европа мамлакатлари ва собиқ СССР ҳудудидаги давлатлар рейтингда 2010 йилдан бери паст бошланғич нуқта туфайли етакчилик қилган. Айнан шу нуқтадан ҳисоб юритилади.


чоршанба, июн 29, 2016 маҳаллий вақт 14:01\nБир неча кун аввал Озодликка етиб келган ва январ ойида телефонда ëзиб олинган овоз парчасида Жамшид Каримов ўзининг журналист сифатидаги фаолиятини давом эттириш истагини баëн қилган. Шунингдек, Жамшид Жиззахда доимий кузатувлар остида яшаётгани ҳақида ҳам хабар берган.\n43 ёшли Жамшид Каримов президент Ислом Каримовнинг жиянидир. У 2005 йил сентябрида ҳибсга олинган ва кейинроқ маҳкама унга нисбатан мажбурий руҳий муолажа ҳақида қарор чиқарганди.\nBu deiman hamma Karimovlar ko'tirmi?\nБу режим хеч кимга содик эмас. Озодликда хукмдорни мактаб, узбекни афгон билан таккослаб куркитиб шарх колдираетган тузум тарафдорларининг узлари хам эртага шу кунга тушадилар. Кузларингни очинглар, хой бугун корни туйганлар! Бугун подшохни мактаб, шуни эвазига корин туйдириб, эртага яна шу халк билан камерада нон булишишни уйлаб куйларинг.\nТошкентдан Истанбулга парвозлар бекор қилингани йўқ\nТунда Тошкентда ер қимирлади\nТошкент саммити: Эронни ШҲТга қабул қилиш бўйича якдиллик йўқ Аҳмадбой пирамидаси қулатилди, лекин Тўхтасинбойники ишлаяптиАҳмадбой драмаси: Кредиторлар орасида ақлдан озганлар бор!"Аҳмадбойга пул бериш гуноҳ, деб қўрққанлар учун имом ҳам ёлланган эди" OzodlikOnline: Аҳмадбой бизнесининг сири нимада? ХизматларPodcastRSSОбуна бўлингМобил


Шавкат Мирзиёев: Одамлар карантиннинг юмшатилганини «касаллик тугади» деб, нотўғри қабул қилмоқда - Daryo\n18:52, 26.05.2020 44244\nШавкат Мирзиёев: Одамлар карантиннинг юмшатилганини «касаллик тугади» деб, нотўғри қабул қилмоқда\nАксарият ҳудуд ва корхона раҳбарлари, фуқаролар карантин чораларининг юмшатилганини «касаллик тугади» деб, нотўғри қабул қилмоқда. Бу масалага Президент Шавкат Мирзиёев 26 май куни бўлиб видеоселектор йиғилишида тўхталиб ўтди.\n«Айниқса, бозорлар, савдо комплекслари, банкларда ижтимоий масофага амал қилмаслик, кўча-кўйда тиббий ниқоб тақмаслик, бемалол ва хотиржам бўлиб, уйларда турли тадбирлар ўтказиш ҳолатлари кўпаймоқда», — деди Президент.\nДавлат раҳбарининг таъкидлашича, «бундай салбий ҳолатлар касалликни аниқлаш, олдини олиш ва даволаш учун қилаётган барча ҳаракатларимиз, бюджетдан олинаётган триллионлаб харажатларимиз натижадорлигини йўққа чиқариши мумкин».\nПрезидент Шавкат Мирзиёев 5 май куни бўлиб ўтган видеоселекторда карантин чекловларини босқичма-босқич юмшатиш зарурлигини таъкидлаган, шунга мувофиқ ҳудудлар эпидемиологик вазиятдан келиб чиқиб «яшил», «сариқ» ва «қизил» тоифаларга ажратилган эди.\n«Қизил» тоифадаги ҳудудларда чекловларнин аксарияти ўз кучини сақлаб қолган бўлса, «сариқ» ва «яшил» ҳудудларда шароит нисбатан енгиллаштирилган эди. Хусусан, «яшил» ҳудудларда шахсий автотранспортда ҳаракатланиш бўйича чеклов тўлиқ бекор қилинган эди.\nМавзуга доир: «Вазият ёмонлашса, карантин чораларини қайта тиклаймиз». Шавкат Мирзиёев карантин чекловларининг босқичма-босқич юмшатилиши ҳақида\n13 майдаги видеоселекторда эса Президент авиа ва темир йўл қатновларини аста-секин тиклаш ҳақида кўрсатма берган эди. Айни вақтда давлат раҳбари карантин ҳали тугамагани, «маскаларни ечишга ҳали ҳеч ким рухсат бермагани»ни таъкидлаб ўтган эди.\nСўнгги кунларда аҳоли орасида касалланиш ҳолатлари сони кўпайгани боис, Соғлиқни сақлаш вазирлиги аҳолини ҳушёрликни ошириш, эҳтиёт чораларини кўришга чақириб келмоқда.\n16:52, 02.12.2021 115333\n12:50, 21.11.2021 100611\n20:20, 27.11.2021 103273\n23:45, 05.12.2021 26631\n23:11, 05.12.2021 30097\n22:45, 05.12.2021 14437\n22:12, 05.12.2021 6848\n12:13, 04.12.2021 99759\n11:54, 04.12.2021 83098\n08:13, 04.12.2021 63108\n16:42, 04.12.2021 59294


Моҳигул Назарова: Армон (Ҳикоя.)\nАдабиёт | 08/11/2017 2:04 AM 29885 марта ўқилди\n“Энг яхши ҳикоя” танловига\nЭркин йўлда бузилиб, амаллаб Самарқандгача зўрға ҳайдаб келган автобусини бошбекатга олиб кираркан, енгил тин олди. Йўловчиларга тушлик қилиб олиб бир соатдан кейин шу ерда учрашишни таъкидлаб, ерга тушди. Ёрдамчи ҳайдовчи-укаси Элёрга яхшироқ уста топиб,унга автобус моторини кўрсатиш лозимлигини тайинлади-да, ўзи рўпарадаги ошхонага йўналди. Вужудидаги кучли чарчоқни бир пиёла иссиқ кўк чой билан енгишни, овқатланиб олгач, амаллаб Бухорогача етиб олишни ўйларди.\nУ официант қизга буюртма берди-да, бўш столга бориб ўтирди. Ўтирганларга беихтиёр равишда кўз югуртираётган Эркиннинг юраги бирдан шувиллаб кетди. Рўпарасидаги столда ёрқин қизил рангли кўйлак кийган собиқ хотини Нигора хушсурат бир эркак билан нималарнидир гаплашиб ўтирарди. Нигора аввалгидек озғин, кўримсиз эмас, аксинча тўлишган, оппоқ, гўзал чеҳрасида чақнаб турган кўзлари ҳаётидан мамнун эканлигини айтиб тургандек эди, гўё. Тўсатдан кўзлар тўқнашди. Нигоранинг чеҳраси янада оқариб кетгандек туюлди, Эркинга.\nНигора ҳаяжонини сездирмасликка урингандай, билагидаги соатига қаради. Унинг бу одати Эркинга болаликдан яхши таниш. Нигора ҳаяжонланса, ё уялса нималаргадир нигоҳини буриб, буни сездирмасликка уринади. У ёнидаги эркакка паст овозда нимадир деди. Официант билан ҳисоб-китоб қилиб, чиқиб кетишаётганда, Нигора бош ирғаб салом берди. Эркин уларнинг орқасидан қараб қоларкан, маҳзун хотиралар бағрига шўнғиди.\nНигора билан улар синфдош эдилар. Болалик пайтидан бошланган дўстона муносабатлар ёшликдаги биринчи муҳаббатга айланди. Мактабни тугатгандан сўнг, Эркин Самарқанддаги қишлоқ хўжалик институтига, Нигора эса тиббиёт техникумига ўқишга кирди. Эркин 3-курсга ўтган, Нигора эса туман касалхонасида ҳамшира бўлиб иш бошлаган кунларда уларнинг ширингина никоҳ тўйлари бўлиб ўтди.\nЭркин Самарқанддан Нигорасининг ёнига шошар, икки севишган ёш қалб учун ҳаёт фақат яхшиликлар ва висол асосида қурилгандек эди, гўё. Тўйларининг иккинчи йилида Нигора ҳомиладорлигини айтганда, Эркин севинганидан куни билан Нигорани ҳовлида кўтариб юравериб, ҳаммани кулдирган, шодлигидан дунёларга сиғмаган эди. Аммо оғир кечган туғруқ оқибатида дунёга келган чақалоқ бир кун ҳам яшамади. Энг ёмони кўп қон йўқотган Нигора қайта она бўлиш бахтидан мосуво бўлганди.\nБор-йўғи 22 ёшда бўлган ёшгина эр-хотин учун ҳаётнинг кутилмаган қақшатқич зарбаси ўта оғирлик қилди. Эркин битирувчи курс бўлгани боисми, ё онаси билан Нигора ўртасида бошланган зиддиятлар сабабми энди олдингидек тез-тез келолмас, хотини билан муносабатларида аввалги ўтли соғинч, бир-бирига интилиш туйғуларининг жойини қандайдир совуқ бепарволик эгаллагандек эди. Нигоранинг ташқи қиёфаси ҳам ўзгариб кетган, озганлиги туфайлими кийимлари ҳам қандайдир беўхшов осилиб турар, аввалги қувноқ, гўзал аёл алмаштириб қўйилгандек эди, гўё.\nЎқиши тугаб, Бухорога қайтган Эркин ишга жойлашди. Нигора билан турмушлари совуган ош тусини олган, онаси ва хотинининг охири йўқ жанжалларидан безиб кетганди. У кейинги пайтларда ичишга одатланган, фарзандсизлик дарди ич-этини кемириб бораётганини ҳис қилар, Нигорага ич-ичидан ачинса-да, унга қандай ёрдам беришни, нима қилса ҳаммага яхши бўлишини билмасди.\nБир куни ишдан вақтлироқ келиб, ошхонада қайнона-келиннинг яна даҳанаки жанг қилиб туришганини тасодифан эшитиб қолди. Аммо аралашгиси келмади. Чунки аралашса онаси “сен яна туғмас хотинингни ёнини оляпсан” деб унга кўз очирмаслигини яхши биларди.\n-Кет-да энди уйингга, – дерди онаси шанғиллаб. – Барибир туғмайсан-ку. Боламнинг умрига зомин бўлиб ўтираверасанми? Ор-номусинг борми, ўзи?Сени жойингда бошқа келин бўлса, аллақачон кетарди.\n-Мен ҳам шундай бўлсин, дебманми? – изиллаб йиғлаганча жавоб берди Нигора. – Фарзанд асраб олайлик десам, кўнмасангиз…\n-Мен тирик эканман, болам ким-кимларнинг боласига оталик қилмайди. Бунга ҳеч қачон умид қилма, – деди онаси. – Эркинимни ўз болалари бўлади, худо ҳоҳласа.\n-Унда мен кетаман! Ўшанда ҳаммаси яхши бўлса керак.- бу гал Нигоранинг овози зўрға чиқди.\n-Кетавер, сени ҳеч ким ушлаб тургани йўқ. Шундоғам Эркиним сени деб, чидаб юрибди. Мен уни уйлантираман, тўнғичим фарзандсиз ўтишига жим қараб туролмайман.\nОшхонадан ҳўнграб чиққан Нигора Эркинга урилиб кетишига сал қолди-ю, тўғридаги уйга чопиб кириб кетди. Озгина фурсатдан сўнг қўлида икки бўғча билан дарвозахонага қараб юраркан, супада нима қилишини билмай қотиб турган Эркиннинг рўпарасида тўхтади.\n-Эркин, – деди қалтираб. – Кетаяпман. Ортимдан излаб борманг. Барибир қайтмайман. Сиз…. илоҳо, бахтли бўлинг.\nНигора бўғилиб шу сўзларни айтди-да, бўғзидаги йиғисини куч билан босиб, дарвозага қараб интилди. Эркин уни қайтаргиси, нималардир деб юпатгиси, бағрига босгиси келса-да, бундай қилмади, қилолмади. Эртасига Нигоранинг дадаси Арслон ака катта юк машинаси билан келиб, қизининг қолган юкларини, мебелларини олиб кетди.\n2 ойдан сўнг Эркин Нигорадан ажрашиб, онасининг ҳоҳишига кўра уйланди. Тезроқ набира кўриш иштиёқида ёнаётган она ўғлининг кўнгли, ҳис-туйғулари билан бу гал ҳисоблашиб ҳам ўтирмади. Руҳи тушкун Эркин бўлса онаси ўзига қандай келин топгани билан қизиқмади, учрашувга боришни ҳам истамади. 25 ёшида иккинчи марта тўй кўраётган йигит ўзидан 2 ёш катта, маҳалладош ўқитувчи қизни тўй куни кўрди. Бир йилдан кейин улар аввал қизли, сўнг ўғилли бўлишди. Худди онаси айтгандай, энди Эркиннинг ўз болалари бор эди. Аммо кўнглида Нигорадан қолган бўшлиқ тобора катталашиб бораётгандек, бу бўшлиқни гоҳо ўғил-қизининг қувноқ кулгилари ҳам тўлдириб билмаётганини ҳис қиларди.\nНигора бўлса, аввалгидек касалхонада ҳамшира бўлиб ишлар, кўча-куйда, синфдошларнинг учрашув ё тўйларида кўришиб қолишса, ҳеч нарса бўлмагандек саломлашиб ўтиб кетаверарди. Бу орада йиллар ўтди. Эркин тадбиркорликка қўл урди. Ишлари юришиб, даромади кўпайгач, ўзи автобус сотиб олиб, ”Тошкент-Бухоро” йўналишида қатнай бошлади. Укасини ёнига олди.\nУ анчадан бери Нигорани кўрмаган, ишидан, кундалик ташвишларидан ортмай қолганди. Эркин ўшанда ёшлик қилибми, Нигорага мадад бўлолмагани, дардига шерик бўлиш ўрнига, бефарзанд ўтиб кетишдан қўрқиб, ундан осонгина воз кечиб юборгани учун гоҳо ўзини-ўзи кечиролмасди.\nМана бугун уни яна кўрди. Нигоранинг чиройли кўзлари ёшлик пайтларидаги каби ёниб, порлаб турибди. ”Энг муҳими у ёлғиз эмас экан,-ўйлади Эркин. – Ёнида ишонган одами борлиги яхши. ”Шу эзгин ўйлар хаёлидан ўтаркан, юрагини рашкми, ачинишми ё хурсандчиликми, қандайдир ғалати туйғу куйдириб ўтганини ҳис қилди.\n-Ака…-тўсатдан янграган овоз уни чўчитиб юборди. Бошини кўтариб қаршисида турган укаси Элёрга кўзи тушди.\n-Ташқарида Нигора янгамни кўрдим. Болаларингизни сўрадилар. Шу ерда яшарканлар. Қариндошларидан бири ўртага тушиб, хотини ўлган 2 болали эркакка турмушга беришибди. Ўғилларини кутиб олиш учун бу ерга чиқишган экан. Ака, моторни ҳам тузаттириб қўйдим. Ҳозир овқатланиб, мен ҳам чиқаман.\nЭркин укасига ҳеч нарса демай, эшикка қараб юрди. Стол устида ўзи буюрган овқат, чой, салатга қўл ҳам урмаганини энди сезди. Кўз олдидан илк севгиси –Нигоранинг гўзал чеҳраси, ёшлик ва муҳаббатнинг ўтли манзаралари кетмас, юрагида анча йиллардан бери мудраб ётган армон ўти уни кўргач аланга олганлигини тан олгиси келмасди.. Автобус эшигини очиб, жойига ўтирди-да, рулга юзини босди. Ўзини хотиржам тутишга уринса-да, томоғига нимадир тиқилган, ёш бола каби тўйиб-тўйиб йиғлагиси келарди…\nМоҳигул Назарова: Мени ёлғиз қолдирма ёки икки кун ва бир тун қиссаси (6-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (8-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (5-ҳикоя)\nМоҳигул Назарова: Мени ёлғиз қолдирма ёки икки кун ва бир тун қиссаси (9-ҳикоя)\nМоҳигул Назарова: Увол (Ҳикоя)\nМоҳигул Назарова: Ҳаловат (Ҳикоя)\nМоҳигул Назарова: Она меҳри (воқеий ҳикоя)\nМоҳигул Назарова: Таклифнома ҳангомаси (Ҳикоя)\nМоҳигул Назарова: Муҳаббат шумиди? (ҳикоя)\nМоҳигул Назарова: Тақдир мукофоти (Ҳикоя)\nМоҳигул Назарова: Тақдир тақозоси (Ҳикоя)\nМоҳигул Назарова: Охирги имкон мўъжизаси (Ҳикоя)\nМенга жуда таъсир қилди, раҳмат\n08/12/2017 at 1:40 AM\nИСМАТ ХУШЕВ: МУСТАҚИЛЛИК САБОҚЛАРИ (Сталинча бошқариш сиёсати) - 565079 марта ўқилган\nИсмат Хушев “Озодлик”да: Мирзиёев оиласи билан Хитойни забт этди… (Видео) - 461947 марта ўқилган\n“Дунё ўзбеклари” тақдим этади – Анвар Шукуров: Четда юрган жиянларга (2) - 108795 марта ўқилган\nИсмат Хушев: Ислом Каримовнинг 25 йиллик бошқаруви якун топдими? - 97254 марта ўқилган


- Курашни Олимпия ўйинлари дастурида қолдириш лозимлиги тўғрисидаги фикримиз қатъийдир ва уюшмамиз бу йўналишдаги ҳаракатларини давом эттираверади, деди Ўзбекистон Республикаси Спорт кураши ассоциацияси Бош котиби Константин Михайлов. Озодлик мухбири ўзбекистонлик курашчилар ассоциацияси раҳбарига 15 май – Спорт курашини ҳимоя қилиш халқаро кунида бир неча савол билан мурожаат қилди.\nХалқаро Олимпия қўмитаси 2013 йил, 12 феврал кунги қарори билан спорт курашини 2020-йили ўтадиган Олимпиада дастуридан чиқариб ташлаган эди.\nҚўмитанинг бу қарори жаҳон бўйлаб курашчилар ва соҳа расмийларининг норозилигига сабаб бўлди ва 15 май курашчиларнинг ўзига хос байрами – Халқаро кураш куни, деб эълон қилинди.\nКурашнинг бирлашган усуллари халқаро федерацияси (FILA) эълон қилган бу махсус сана муносабати билан тадбирлар 15 май куни Японияда бошланди.\nЛавҳамиз ёзилаётган соатларда АҚШ, Россия ва Эрон курашчилари Нью Йорк шаҳрининг Марказий вокзалида ўртоқлик матчлари ўтказишга тайёргарлик кўраётган эди.\nИТАР-ТАСС ахборот агентлигига кўра, уч давлат спортчилари 14 май куни Нью Йоркда, БМТ бош қароргоҳида матбуот анжумани ўтказиб, жаҳон жамоатчилигини курашни Олимпия ўйинлари рўйхатида қолдириш ғоясини қўллаб-қувватлашга чақирди.\nЎзбекистон Республикаси Спорт кураши ассоциацияси Бош котиби Константин Михайлов Озодлик саволларига жавоб берар экан, Халқаро кураш куни Тошкентда ҳам нишонланаётгани тўғрисида хабар қилди:\n- Халқаро кураш куни муносабати билан биз ҳам ўз тадбиримизни ўтказаяпмиз. Бугун курашчиларимиз хитойлик ва россиялик курашчилар билан Тошкентда, Динамо стадионида ўртоқлик учрашуви ўтказди, деб хабар қилди жаноб Михайлов.\nЎзбекистон Миллий Олимпия қўмитаси Республикаси Спорт кураши ассоциацияси билан ҳамкорликда мартнинг ўрталарида Халқаро Олимпия қўмитасига курашни Олимпия ўйинлари дастурида қолдириш талаби битилган мактуб йўллаган эди.\nАссоциация Бош котиби Константин Михайлов Озодлик саволларига жавоб берар экан, ўзбекистонлик курашчилар ва соҳа расмийларининг бу масаладаги позицияси қатъий эканлигини таъкидлаб ўтди.\nЖаноб Михайловнинг айтишича, ўзбек курашчиларининг жаҳон спортида муносиб ўрни бор.\n- Ўзбек курашчилари Олимпия ўйинларида совринли ўринларни эгаллаб келади. Бронза, кумуш, олтин медалларни қўлга киритган спортчиларимиз бор. Сиднейдаги ўйинлардан ташқари 2000 йилдан бери ўтказилган ўйинларда ўзбек курашчилари соврин олган, деди жаноб Михайлов.\nКурашни Олимпия ўйинлари дастурида қолдириш талаби жаҳон бўйлаб кучайиб бораётганига 15 май кунги тадбирлар ҳам далилдир.\nХўш, бу талабларга Халқаро Олимпия қўмитасидан жавоб борми?\nОзодликнинг бу саволига жавоб берар экан, Ўзбекистон Республикаси Спорт кураши ассоциацияси Бош котиби Константин Михайлов бундай деди:\n- Масала қай йўсинда ҳал бўлаётгани тўғрисида бизда етарли маълумот йўқ, лекин кураш билан боғлиқ жамоатчилик спортнинг бу тури Олимпия ўйинлари рўйхатида ўзининг илгариги ўрнини эгаллаши лозим, деган фикрда якдилдир.\nХабарларга қараганда, кураш бўйича ҳал қилувчи қарор Халқаро Олимпия қўмитасининг жорий йил 7 – 10 сентябрида Буэнос-Айресда бўлиб ўтадиган 125- сессиясида қабул қилинади.